Tujuh buah kampung di Perlis dipilih sebagai perintis PROSPEK

Kangar, 3 Jun- Tujuh buah kampung dipilih sebagai perintis Projek Bersepadu Pembangunan Ekonomi Kampung (PROSPEK) di bawah Pihak Berkuasa Kemajuan Pekebun Kecil Perusahaan Getah (RISDA) negeri Perlis.Projek dengan peruntukan RM8 juta itu dilaksanakan sehingga tahun 2025, dijangka mampu memberi manfaat kepada 4,100 penduduk kampung berkenaan.Pengarah RISDA Negeri Perlis, Nor Afzami Isa, memaklumkan projek melibatkan Kampung Surau, Kampung Binjai, Kampung Surau Baru , Kampung Sentua , Kampung Ujung Batu, Kampung Gunung Medan dan Kampung Sentang.

(Pengarah RISDA Negeri Perlis, Nor Afzami Isa)

Jelas beliau, projek PROSPEK dilaksanakan dengan matamat meningkatkan kesejahteraan luar bandar dengan tumpuan kepada bidang ekonomi, prasarana asas dan perumahan. Universiti Malaysia Perlis kini sedang melaksanakan kajian kebolehlaksanaan projek bagi menentukan sektor ekonomi yang bersesuaian dengan penduduk kampung terlibat. PROSPEK bakal meningkatkan pendapatan, mewujudkan peluang pekerjaan dan meningkatkan prasarana asas di kawasan terlibat. Beliau memaklumkannya pada Majlis Penerangan Projek Bersepadu Pembangunan Ekonomi Kampung (PROSPEK) di Kampung Binjai, Utan Aji.


PT3 dimansuhkan mulai tahun ini

PUTRAJAYA, 2 Jun- Peperiksaan Pentaksiran Tingkatan 3 (PT3) dimansuhkan mulai tahun ini.Menteri Kanan Pendidikan, Datuk Dr. Radzi Jidin berkata, keputusan itu dibuat selepas sesi libat urus dilaksana bersama guru, ibu bapa, Persatuan Ibu Bapa dan Guru (PIBG) serta pemegang taruh berkaitan.Jelas beliau, prestasi para pelajar selepas ini akan dinilai dan ditaksir oleh guru pada setiap masa menerusi Pentaksiran Berasaskan Sekolah (PBS)."Ramai tanya bagaimana ibu bapa dan guru dapat tahu tentang prestasi murid-murid dalam konteks mata pelajaran yang dipelajari di sekolah.KPM fokuskan kepada usaha-usaha untuk memperkasa Pentaksiran Berasaskan Sekolah (PBS) yang mengandungi tiga komponen, pertama Pentaksiran Bilik Darjah (PBD), kedua Pentaksiran Aktiviti Jasmani, Sukan dan Kurikulum (PAJSK) dan ketiga ialah Pentaksiran Psikometrik (PPsi)," katanya dalam sidang media di sini.

(Datuk Dr. Radzi Jidin, Menteri Kanan Pendidikan)

Tambah beliau, langkah itu juga bagi memastikan murid-murid dapat menguasai sepenuhnya sesuatu topik yang diajar di sekolah.Sebelum ini, pelaksanaan PT3 telah ditangguhkan selama dua tahun berikutan penularan pandemik COVID-19.

Cadangan artikel*Belum ada keputusan rasmi pelaksanaan PT3, kata Menteri*UPSR mansuh, PT3 batal


Kerajaan sedia bantu penduduk luar bandar perluas projek ternakan sedia ada

KOTA TINGGI, 2 Jun - Kerajaan sedia membantu penduduk luar bandar memperluas projek ternakan sedia ada terutamanya ayam sebagai langkah jangka masa pendek mengatasi isu kekurangan bekalan makanan. Menteri Pembangunan Luar Bandar, Datuk Seri Mahdzir Khalid berkata, sebanyak RM500 juta peruntukan agro-makanan disediakan bagi tujuan tersebut.Beliau berkata, permohonan peruntukan berkenaan boleh dibuat menerusi beberapa agensi berkaitan seperti FELCRA, Pihak Berkuasa Kemajuan Pekebun Kecil Perusahaan Getah (RISDA), dan Lembaga Kemajuan Kelantan Selatan (KESEDAR).

(Menteri Pembangunan Luar Bandar, Datuk Seri Mahdzir Khalid)

"Kita tidak mahu buat perkara yang tidak ada, beri mereka yang telah ada, yang telah ada, tambah diluaskan saja. Maknanya, ia telah ada. Kalau baru hendak mula cari reban, cari tanah tidak perlu. Yang telah dibuat sekarang,mungkin ada 30 ribu ekor, kita tambah jadi 60 ribu ekor, begitulah maksundnya', katanya.Beliau berkata demikian kepada pemberita selepas merasmikan Sambutan Jubli Emas Lembaga Kemajuan Johor Tenggara, KEJORA di Kota Tinggi.


Subsidi kepada penternak ayam dimansuhkan mulai 1 Julai

KUALA LUMPUR, 1 Jun - Kerajaan tidak lagi memberikan subsidi kepada penternak mulai 1 Julai ini, sebaliknya menyalurkannya kepada rakyat yang memerlukan khususnya golongan B40.  Menurut Perdana Menteri, Datuk Seri Ismail Sabri Yaakob, langkah itu bagi mengurangkan beban rakyat supaya tidak terlalu merasai kesan akibat kenaikan harga barang. "Apabila kita perkenalkan subsidi untuk memastikan harga ayam tidak dinaikkan, di Malaysia ini harga apa pun boleh naik, jangankan harga ayam. Harga ikan kembung RM15 sekilogram pun mereka tak bising tetapi harga ayam rakyat akan marah. Kalau dibiarkan harga diapung, harga sekilogram ayam mungkin RM12 sekilogram tetapi kerajaan, bagi memastikan harga ayam tidak dinaikkan subsidi diberi kepada penternak supaya harga ayam kekal RM8.90 dan kerajaan berbelanja RM720 juta untuk pastikan harga ayam tidak dinaikan."Bagaimanapun ramai penternak tidak menuntut subsidi diberikan. Oleh itu mulai 1 Julai nanti, kita tidak lagi akan memberikan subsidi kepada penternak tetapi jumlah terbabit akan diberikan terus kepada rakyat,"kata Ismail. Beliau berkata demikian ketika berucap pada Konvensyen Barisan Nasional (BN) dan Sambutan Ulang Tahun ke-48 BN di Pusat Dagangan Dunia (WTC) Kuala Lumpur.  Tambahnya kerajaan akan memperkenalkan sumbangan kewangan terus kepada rakyat khususnya B40 yang terkesan akibat kenaikan harga barang.  Mekanisme bagi pelaksanaannya akan diumumkan Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI) kelak.  Ia bagi memastikan bebanan kenaikan harga tidak terlalu dirasai kerana ada sumbangan tunai ini oleh kerajaan.


Perdana Menteri cadang tiga gerak kerja BN hadapi PRU15

KUALA LUMPUR, 1 Jun - Perdana Menteri Datuk Seri Ismail Sabri Yaakob selaku Naib Presiden UMNO mencadangkan tiga gerak kerja bagi dilakukan Barisan Nasional (BN) sebagai persiapan menghadapi Pilihanraya Umum ke 15 (PRU-15) yang akan datang.  Tegasnya Kerajaan Barisan Nasional yang kuat akan mewujudkan kestabilan politik di dalam negara, dan sekali gus menyumbang kepada kemakmuran ekonomi rantau ASEAN.  Jelasnya bagi gerak kerja pertama, Barisan Nasional haruslah mencapai budaya kerja kelas pertama yang ditafsirkan sebagai berpasukan, berdisiplin dan kesetiaan kepada parti.  "Pemimpin dan ahli Barisan Nasional yang setia bukanlah yang ada ketika senang sahaja, namun tetap setia walau dilambung badai setinggi mana pun. Yang berada dalam dewan ini, sudah teruji kesetiaannya. Seinci pun tidak berganjak dari parti walau berdepan dengan ugutan, tekanan, ancaman mahupun tawaran yang menggiurkan. "Elemen kedua, ingin saya tekankan, Barisan Nasional perlu memenangi hati rakyat. Saya, sebagai Perdana Menteri akan memastikan dasar-dasar yang menguntungkan rakyat. Selain itu, perkhidmatan yang terbaik harus diberikan kepada rakyat. Kerajaan sentiasa cakna, mengambil berat, mencari inisiatif terbaik dan segera menyelesaikan masalah setempat. Elemen Ketiga; Merangka formula Strategi Kemenangan Pilihan Raya Umum ke-15. Strategi ini perlu fokus kepada pemantapan jentera Pilihan Raya di antara parti komponen," kata Ismail.Beliau bercakap semasa berucap dalam Majlis Sambutan Hari Ulang Tahun Ke-48 Barisan Nasional di Dewan Merdeka, Pusat Dagangan Putra (WTC) Kuala Lumpur.  Tambahnya ikrar Barisan Nasional juga penting untuk diperbaharui bagi memperkukuh kerjasama antara parti komponen selain perlu menjauhi anasir-anasir luar yang sentiasa menanam bibit perpecahan sesama mereka.  Ikrar Barisan Nasional pada hari ini adalah untuk memenangi PRU-15 dengan majoriti 2/3 kerusi di Dewan Rakyat bagi membolehkan agenda membantu rakyat dan memakmurkan negara diteruskan.

(Pengerusi Barisan Nasional (BN) Datuk Seri Dr Ahmad Zahid Hamidi (tengah) bersama Perdana Menteri Datuk Seri Ismail Sabri Yaakob menghadiri Konvensyen BN 2022 dan Sambutan Ulang Tahun BN Ke-48 di Pusat Dagangan Dunia Kuala Lumpur hari ini.- BERNAMA)


Malaysia terus mendahului destinasi percutian mesra Muslim terbaik

KUALA LUMPUR, 1 Jun - Malaysia sekali lagi mendahului senarai destinasi percutian mesra Muslim terbaik untuk pelancong Muslim, menurut Indeks Pelancongan Muslim Global (GMTI) Mastercard-Crescent Rating 2022.Turki, Arab Saudi dan Indonesia berada di kedudukan kedua manakala Singapura terus menjadi destinasi pelancongan mesra Muslim teratas dalam kalangan destinasi bukan ahli Pertubuhan Kerjasama Islam (OIC) diikuti Taiwan, Thailand dan United Kingdom.Pengasas dan Ketua Pegawai Eksekutif CrescentRating & HalalTrip Fazal Bahardeen berkata GMTI 2022 telah menyenaraikan 138 destinasi mengenai cara untuk memanfaatkan pasaran pelancongan Muslim untuk mempercepatkan pemulihan.“Ketibaan pelancong Muslim antarabangsa mencecah 160 juta pada 2019 dan selepas gangguan pada 2020 dan 2021, kami mengunjurkan ketibaan pelancong Muslim akan mencecah 140 juta pada 2023 dan kembali kepada paras pada 2019 iaitu 160 juta pada 2024.“Unjuran sebelum pandemik sebanyak 230 juta ketibaan menjelang 2026 kini akan dicapai pada 2028 dengan anggaran perbelanjaan sebanyak US$225 bilion (US$1=RM4.37),” katanya pada pelancaran laporan GMTI Mastercard-CrescentRating 2022 hari ini.Acara itu diadakan bersempena Halal In Travel-Global Summit 2022. Persidangan dalam talian itu berlangsung dari 31 Mei hingga 2 Jun 2022.Berdasarkan situasi semasa di Ukraine, laporan itu menyenaraikan 138 destinasi berikutan ia telah menyemak kedudukan Rusia dan Ukraine. Destinasi ini kini menyumbang lebih 98 peratus daripada ketibaan pelawat Muslim.Fazal berkata GMTI menjejaki kesihatan dan pertumbuhan destinasi pelancongan mesra Muslim dalam empat bidang strategik: akses, komunikasi, alam sekitar dan perkhidmatan.Beliau mendedahkan bahawa Gen Z, Milenial dan wanita merupakan demografi yang paling berpengaruh dan berkembang dalam populasi Islam dan pelancong wanita mewakili antara segmen yang paling pesat berkembang dalam pasaran pelancongan Muslim.Oleh itu, beliau optimis bahawa ekonomi akan pulih tidak lama lagi daripada kerosakan akibat pandemik terhadap nyawa dan kehidupan.

Sementara itu, Presiden Bahagian Mastercard untuk Asia Tenggara Safdar Khan berkata Mastercard komited untuk menyokong pemulihan penuh dan berdaya tahan untuk pelancongan global dalam semua profil pelancong.“Itu sebabnya kami sentiasa bekerjasama dengan rakan kami HalalTrip and CrescentRating untuk membangunkan pandangan bagi perniagaan dan kerajaan serta membina keupayaan baharu untuk menawarkan pengalaman perjalanan yang selamat, lancar dan menarik,” katanya.Malaysia kekal sebagai destinasi utama dalam GMTI sejak ia dilancarkan pada 2015.- BERNAMA


Penjawat awam perlu lebih responsif dalam selesaikan aduan rakyat

SEREMBAN, 1 Jun - Penjawat awam perlu lebih responsif dalam menyelesaikan aduan rakyat serta tidak culas dalam melaksana amanah yang diberi.Mereka juga perlu memulihkan imej perkhidmatan dengan amalan budaya kerja berintegriti dan berprestasi tinggi.Menteri Besar Negeri Sembilan, Datuk Seri Aminuddin Harun berkata, setiap permasalahan yang diterima perlu diberi maklum balas segera dan diselesaikan tanpa birokrasi.

(Menteri Besar Negeri Sembilan, Datuk Seri Aminuddin Harun, berucap dalam Majlis APC 2021 di Seremban)

"Kita harap penjawat awam di negeri Sembilan ini supaya lebih menitik beratkan kepada isu-isu semasa aduan-aduan semasa rakyat supaya dapat kita dapat selesaikan dalam tempoh yang tidak panjang", katanya.

Selain itu, penjawat awam perlu lebih peka terhadap isu semasa dan permasalahan rakyat.Beliau berucap pada majlis Anugerah Perkhidmatan Cemerlang (APC) 2021 Pentadbiran Kerajaan Negeri Sembilan di Seremban.Pada majlis tersebut, 512 pegawai daripada 34 jabatan menerima APC.


HFMD: Jumlah kanak-kanak mendapatkan rawatan di Perlis meningkat

KANGAR, 1 Jun - Jumlah kanak-kanak yang hadir ke pusat kesihatan di Perlis bagi mendapatkan rawatan penyakit tangan, kaki dan mulut (HFMD) terus meningkat.Tinjauan RTM di salah sebuah klinik yang menyediakan rawatan HFMD, Annura Clinic Medical and Surgery mendapati, pusat rawatan itu menerima antara 10 hingga 15 kanak-kanak bergejala HFMD sehari.

Menurut Pengarah Urusan klinik berkenaan, Dr Ahmad Fadhzil Mohamad, peningkatan kes dikesan sejak Ramadan lalu selepas kelonggaran pergerakan berikutan peralihan fasa ke endemik bermula. Sehubungan itu, beliau menasihati ibu-bapa segera membawa anak yang mempunyai tanda jangkitan ke klinik atau pusat perubatan agar rawatan awal dapat diberikan. "Majoriti pesakit-pesakit yang berumur 10 tahun ke bawah yang datang dengan demam, ulser di dalam mulut dan juga ruam di kaki dan tangan untuk mendapatkan rawatan."Kami berasa bimbang dengan kehadiran mereka yang begitu meningkat dan juga isu bekalan ubat yang terputus setakat ini", katanya kepada pemberita.


Agong, Raja Permaisuri ucap selamat menyambut Hari Gawai

KUALA LUMPUR, 1 Jun- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah, menzahirkan ucapan selamat menyambut Hari Gawai kepada semua yang meraikan perayaan itu di Sarawak hari ini.

“Gayu Guru Gerai Nyamai," menurut status di Facebook Istana Negara itu.

Seri Paduka berdua turut menzahirkan harapan semoga perayaan itu membawa kemakmuran, kesejahteraan dan kedamaian serta kebahagiaan kepada semua yang menyambutnya.

Hari Gawai adalah perayaan tahunan menandakan bermulanya musim baharu penanaman padi, sekali gus memberi nafas baharu kepada masyarakat di Sarawak.


HFMD: Jumlah kes di Selangor terkawal

RAWANG, 1 Jun - Jumlah kes penyakit tangan, kaki dan mulut (HFMD) di Selangor masih terkawal dengan sebanyak 18,146 kes dilaporkan sehingga tempoh 28 Mei lalu.Pengarah Kesihatan Selangor, Datuk Dr. Sha’ari Ngadiman berkata, Petaling menyumbang jumlah jangkitan tertinggi iaitu 6,111 kes, diikuti Hulu Langat; 2,965 dan Gombak 2,537. Tiga lagi daerah iaitu Kuala Selangor, Kuala Langat dan Klang mencatatkan jumlah jangkitan melebihi 1,400 kes.Manakala, Hulu Selangor, Sepang dan Sabak Bernam kurang dari seribu kes.

(Pengarah Kesihatan Selangor, Datuk Dr. Sha’ari Ngadiman)

Beberapa tindakan juga telah diambil bagi mencegah penularan HFMD, antaranya perbincangan dengan Jabatan Pendidikan, Jabatan Perpaduan serta pengusaha tadika dan taska. Selain itu, garis panduan juga dikeluarkan kepada ibu bapa sekiranya anak dijangkiti HFMD. "Jadi langkah sedemikian ibu bapa bersama-sama penjaga taska telah dapat mengawal, walaupun kes meningkat tetapi kita dapat kawal dengan baik dan kalau kita lihat pada tahun 2020 dan 2021 kes HFMD memang tidak banyak berlaku kerana kita ada kawalan pergerakan, jadi hampir tiada kes tetapi pada tahun 2022 apabila pergerakan telah dilonggarkan dan akhirnya HFMD berlaku.

"Tetapi, alhamdulillah ianya terkawal bagi seluruh negeri Selangor."Saya amat berterima kasih kepada ibu bapa yang memahami perkara tersebut dan telah mengambil peranan bersama dalam memastikan taska tadika bukan tempat penyebaran HFMD", katanya. Beliau berkata demikian selepas Ops Mega ‘Asap’ di Rawang, Selangor.


Malaysia fokus kerjasama digital rentas sempadan dan isu kestabilan pembangunan ekonomi digital

SINGAPURA, 31 Mei- Menteri Komunikasi dan Multimedia, Tan Sri Annuar Musa mengadakan pertemuan dengan rakan sejawatannya dari Singapura, Josephine Teo, pada acara Asia Tech X Singapore 2022.Fokus pertemuan tertumpu kepada perbincangan mengenai kerjasama digital rentas sempadan dan isu pembangunan ekonomi digital yang stabil.

(Tan Sri Annuar Musa bersama Menteri Pengangkutan dan Infokomunikasi Brunei Dato Seri Setia Awang Abdul Mutalib)

Perkara sama turut dibincangkan dalam pertemuan Tan Sri Annuar dengan Menteri Pengangkutan dan Infokomunikasi Brunei, Dato Seri Setia Awang Abdul Mutalib.Beliau juga turut bertemu rakan sejawatan dari Indonesia Johnny G Plate di luar Asia Tech x Singapore, ATxSG 2022.ATxSG melibatkan acara ATxSummit dengan undangan secara eksklusif, diadakan di The Ritz-Carlton, Millenia dan ia dirasmikan oleh Timbalan Perdana Menteri Singapura dan Menteri Penyelaras Dasar Ekonomi, Heng Swee Keat.


Perdana Menteri mahu semangat persaudaraan dan perpaduan kekal dalam Keluarga Malaysia

KUALA LUMPUR, 31 Mei- Perdana Menteri Datuk Seri Ismail Sabri Yaakob mahu semangat persaudaraan, persahabatan dan perpaduan yang menjadi budaya dan amalan hidup rakyat memantapkan semangat Keluarga Malaysia."Bersempena Hari Gawai yang akan disambut esok, saya ingin mengucapkan Selamat Menyambut Hari Gawai kepada Keluarga Malaysia kaum Dayak di Sarawak,"Menerusi hantaran di Facebook, Perdana Menteri percaya perayaan Hari Gawai tahun ini kembali diraikan dalam suasana yang meriah selepas dua tahun menghadapi pandemik COVID-19."Saya pasti Hari Gawai pada tahun ini kembali diraikan dalam suasana meriah setelah dua tahun dikekang oleh Covid-19,"Semoga semangat persaudaraan, persahabatan dan perpaduan yang selama ini menjadi budaya dan amalan hidup kita memantapkan lagi semangat Keluarga Malaysia," katanya.

(Hantaran Perdana Menteri, Datuk Seri Ismail Sabri Yaakob di Facebook)

Beliau juga mahu Keluarga Malaysia mengambil peluang untuk kunjung-mengunjungi sanak saudara dan sahabat handai tanpa mengabaikan keselamatan diri dan orang sekeliling.Perayaan Hari Gawai menandakan bermulanya musim baharu penanaman padi yang membawa nafas baharu kepada masyarakat Sarawak.


PM arah kementerian percepat projek pembangunan

KUALA LUMPUR, 31 Mei - Setiap kementerian telah diminta untuk mempercepat projek pembangunan kerana ia memberikan kesan berganda khususnya untuk menggerakkan ekonomi akar umbi.Perdana Menteri, Datuk Seri Ismail Sabri Yaakob menyatakan perkara itu dalam Mesyuarat Majlis Tindakan Pembangunan Negara yang berlangsung di Putrajaya.

Menerusi hantaran di Facebook beliau menjelaskan di bawah Bajet 2022, kerajaan memperuntukkan sebanyak RM40.5 bilion untuk perbelanjaan pembangunan asas."Pada masa sama, kerajaan memberikan perhatian serius kepada kenaikan harga bahan binaan," katanya menerusi hantaran di Facebook.Dalam pada itu, intervensi segera juga akan diambil oleh agensi terbabit, bagi mengawal kenaikan harga bahan binaan kerana ia memberi kesan kepada projek-projek pembangunan.


Kes denggi di Selangor meningkat

PUTRAJAYA, 31 Mei - Kes demam denggi di Selangor meningkat dengan merekodkan sebanyak 270 kes sekali gus menjadikan jumlah keseluruhannya 920 kes bermula 15 hingga 21 Mei, iaitu pada Minggu Epidemiologi (ME) ke-20.Ketua Pengarah Kesihatan Tan Sri Dr Noor Hisham Abdullah berkata, pada ME ke-19 iaitu bermula 8 hingga 14 Mei, kes demam denggi yang dicatatkan di negeri itu adalah sebanyak 650 kes.Ini menjadikan kumulatif kes demam denggi dilaporkan dalam negara sehingga kini adalah 16,145 kes telah meningkat sebanyak 52.4 peratus bagi tempoh sama 2021 iaitu 10,597 kes.“Sembilan kematian akibat komplikasi denggi turut dilaporkan setakat ini berbanding lima kematian bagi tempoh sama tahun lepas,” katanya melalui satu kenyataan hari ini.Sementara itu, pada ME ke-20, Dr Noor Hisham berkata Wilayah Persekutuan Kuala Lumpur dan Putrajaya mencatatkan 121 kes, diikuti Sabah (119), Johor (82) dan Kedah (43).

Menurutnya, sebanyak 41 lokaliti titik panas turut dilaporkan pada ME ke-20 dengan 36 lokaliti di Selangor, tiga di Kuala Lumpur dan Putrajaya dan masing-masing satu lokaliti di Melaka serta Sabah."Dalam keadaan penularan jangkitan demam denggi yang tinggi ketika ini, setiap lapisan masyarakat perlu bertindak proaktif dengan memastikan persekitaran premis kediaman dan tempat kerja bebas dari tempat pembiakan nyamuk Aedes.“Pihak berwajib dalam komuniti juga melakukan aktiviti cari dan musnah pembiakan nyamuk Aedes selain menggunakan kaedah pencegahan seperti pencegah dan semburan aerosol dalam premis untuk membunuh nyamuk dewasa,” katanya.


Bekalan ayam stabil di seluruh negara, tiada kekurangan ketara -MAFI

LUMUT, 31 Mei- Pemerhatian Kementerian Pertanian dan Industri Makanan (MAFI) mendapati bekalan ayam di pasar raya seluruh negara stabil dan tidak berlaku kekurangan ketara sejak 10 hari lepas, kata menterinya Datuk Seri Ronald Kiandee.“Saya rasa pihak pengusaha ayam telah ambil tindakan dan keperluan sepatutnya bagi memastikan bekalan ayam 1.8 juta hingga dua juta ayam setiap hari.“Kita juga telah menghentikan eksport buat masa ini bagi memastikan keperluan tempatan dipenuhi,” katanya selepas melawat Dinding Poultry Development Centre (DPDC), Segari, di Manjung hari ini.Dilaporkan bekalan ayam di beberapa negeri masih stabil dan tidak terputus sepenuhnya walaupun terdapat pengurangan bekalan yang diterima melalui pembekal.Bekalan ayam sebelum ini dilaporkan berkurangan di beberapa negeri kononnya atas beberapa sebab antaranya kerana peralihan ke fasa endemik, sambutan Aidilfitri serta pembelian panik susulan satu kenyataan akan berlaku ketiadaan bekalan ayam pada 20 hingga 22 Mei lepas.

(Menteri Pertanian dan Industri Makanan Datuk Seri Ronald Kiandee/ BERNAMA)

Ditanya mengenai tuntutan subsidi ayam, Ronald berkata penternak ayam yang belum menerima atau membuat permohonan, masih boleh berbuat demikian selepas tempoh yang akan berakhir 5 Jun ini.“Kita harap pihak industri tampil ke hadapan membuat tuntutan subsidi mereka. Kita juga telah menambah kakitangan di peringkat negeri supaya urusan tuntutan dapat diperbaiki, dipercepatkan dan berjalan lancar.“Selepas tarikh itu masih boleh diproses. Sebelum ini kelulusan berperingkat tapi kali ini peringkat negeri yang akan melakukan semakan dan semakan terakhir oleh ibu pejabat,” katanya.Jelasnya, setakat ini hanya RM71 juta subsidi telah dibayar walaupun sebanyak RM729.43 juta subsidi disediakan di bawah Skim Kawalan Harga Keluarga Malaysia sejak 5 Feb lepas, selaras penetapan harga siling ayam standard pada harga RM8.90 per kilogram. -BERNAMA


Kerjasama sektor awam dan swasta perlu dalam harungi perubahan pantas teknologi -Annuar Musa

SINGAPURA, 31 Mei- Dalam mengharungi kepesatan kemajuan teknologi, ekosistem ekonomi digital negara memerlukan penglibatan erat sektor awam dan swasta, kata Menteri Komunikasi dan Multimedia Malaysia Tan Sri Annuar Musa.Setiap teknologi yang diperkenal memerlukan kawalselia tertentu, yang hampir mustahil dilaksanakan jika kerajaan bertindak perlahan dalam membuat perubahan sementara memberi peluang kepada sektor swasta untuk terus berkembang, katanya."Dalam kebanyakan kes, agensi kerajaan terutamanya cenderung sangat tegar dengan peraturan dan lambat daripada segi penerimaan dan pengubahsuaian," katanya pada sesi bertajuk "Teknologi, Masyarakat dan Peranan Dasar" yang diadakan sempena Asia Tech x Singapore (ATxSG) 2022.Annuar, yang merupakan ahli panel bersama pada sesi itu, berkata oleh itu kerajaan perlu mendengar daripada lebih pihak industri memandangkan perubahan pantas teknologi dipacu oleh sektor swasta."Kerjasama sebegini antara kerajaan dan sektor swasta akan menyediakan ekosistem yang lebih kondusif dan akhirnya akan berkembang dengan cara yang lebih sihat. Oleh itu, lebih banyak usaha mesti dilakukan,” kata Annuar.Anggota panel bersama yang lain ialah Menteri Keusahawanan dan Teknologi Maklumat (Estonia) Andres Sutt, Menteri Komunikasi dan Informatik (Indonesia) Johnny G Plate, dan Ketua Eksekutif Forum Kerjasama Peraturan Digital (UK), Gill Whitehead.

(Menteri Komunikasi dan Multimedia Malaysia Tan Sri Annuar Musa)

Menjelaskan lebih lanjut kepada Bernama selepas sesi itu, Annuar berkata: “Ekosistem digital berkembang pesat namun undang-undang tidak kerap dipinda oleh penggubal undang-undang.“Kadang-kadang ia mengambil masa bertahun-tahun untuk membuat pindaan. Oleh itu, berikutan perkembangan pesat peraturan kawal selia dan perundangan menjadi lapuk dalam tempoh yang singkat," katanya.“Oleh itu kerajaan mesti dengar dan perlu banyak terlibat dengan sektor swasta kerana merekalah yang akan melaksana dan memperkenalkan teknologi baharu, dan merekalah yang benar-benar memahami trend yang akan berlaku dalam masa terdekat."Pihak industri akan menghadapi masalah jika pihak kerajaan tidak dapat menyediakan “satu rangka kerja yang kondusif. Akhirnya nanti, rakyat akan menghadapi masalah kerana tidak dapat menampung teknologi yang berubah pantas," katanya.Annuar memberi contoh undang-undang berkaitan ‘berita palsu’ tidak mampu ditangani kerana masalah itu sentiasa berubah.Ia menjadi lebih rumit jika sumber "berita palsu bukan dari dalam negara, sebaliknya datang dari negara-negara yang mempunyai set peraturan yang berbeza," katanya.ATxSG disifatkan sebagai acara teknologi terbesar yang dianjurkan oleh Singapura sejak pembukaan semula sempadannya dan akan berlangsung selama empat hari hingga 3 Jun 2022.Acara itu juga akan menyaksikan penyertaan eksekutif kanan daripada syarikat teknologi terbesar dan paling pesat berkembang di dunia seperti Perkhidmatan Web Amazon, Epic Games, Google, IBM, Microsoft dan Kumpulan Ping An. -BERNAMA


PRU15: Perlu tunggu masa sesuai sementara atasi kenaikan kos sara hidup - PM

KUALA LUMPUR, 31 Mei- Kenaikan harga barangan makanan dan kos sara hidup antara sebab utama Pilihan Raya Umum ke-15 (PRU15) ditangguhkan.

Dalam temu bual ekslusif bersama Nikkei yang dikeluarkan hari ini, Perdana Menteri dilaporkan berdepan tekanan untuk mengadakan pilihan raya lebih awal disebalik spekulasi PRU15 yang dijangka diadakan sebelum akhir tahun ini.

“Kita perlu tunggu masa yang sesuai (untuk memanggil pilihan raya)." Kita kini berdepan tempoh masa peningkatan inflasi dengan kenaikan harga… adakah ini masa yang sesuai, soal Perdana Menteri dalam temu bual di luar persidangan Nikkei's Future of Asia di Tokyo minggu lalu.

Ketika ini pemimpin dalam UMNO meminta pilihan raya disegerakan namun Perdana Menteri bertegas bahawa pilihan raya tidak sepatutnya diadakan sehingga kerajaan dapat mengekang peningkatan inflasi yang turut didorong kesan global, perang di Ukraine.

Bank Negara menjangkakan kesan inflasi antara purata 2.2% sehingga 3.2% pada tahun ini.

(Datuk Seri Ismail Sabri Yaakob ketika menyampaikan Ucaptama pada Persidangan Antarabangsa ke-27 Mengenai Masa Depan Asia atau Persidangan Nikkei pada 26 Mei lalu/BERNAMA)

Apabila ditanya mengenai tekanan untuk mengadakan pilihan raya lebih awal, Ismail Sabri berkata, “pilihan raya tidak boleh ditangguhkan lebih lama daripada tempoh ditetapkan dalam perlembagaan, tetapi untuk menyegerakan (tarikh pilihan raya) kita perlu melihat situasi semasa.”

“Insya-Allah saya akan umumkan pada masa yang sesuai,” kata Perdana Menteri apabila ditanya mengenai tarikh pilihan raya.

Perdana Menteri turut menegaskan bahawa beliau adalah 'ahli parti (UMNO)' dan perlu mematuhi keputusan kabinet serta UMNO dan mengikut perlembagaan, "Kabinet mesti meluluskan keputusan untuk menasihati raja-raja bagi pembubaran Parlimen," katanya.

Beliau sekali lagi mengulangi, bahawa UMNO perlu melihat situasi semasa berhubung kenaikan harga barangan makanan dan kos sara hidup sebelum membuat keputusan menyegerakan pilihan raya.

Berita berkaitan PRS sedia buat persiapan hadapi PRU15UMNO Kelantan sokong kepimpinan Ismail Sabri, sedia hadapi PRU15Menteri, Timbalan Menteri UMNO sokong Ismail Sabri calon PM PRU15PRU15, tunggu sehingga tahap kesihatan awam lebih stabil - KJ


Internet adalah salah satu hak asasi manusia - Annuar Musa

SINGAPURA, 31 Mei- Internet merupakan salah satu hak asasi manusia yang tidak boleh dinafikan berdasarkan kepentingannya kepada orang ramai.Justeru, tindakan kerajaan dalam mewujudkan Rangka Tindakan (Blueprint) seperti Pelan Jalinan Digital Negara (JENDELA) dan Rangkaian Pemborong Tunggal (SWN) merupakan usaha dalam memastikan setiap rakyat dari bandar atau luar bandar mendapat perkhidmatan internet yang terbaik.Jelas Menteri Komunikasi dan Multimedia (MenKOMM), Tan Sri Annuar Musa, kesemua Rangka Tindakan berkenaan membawa perkembangan yang positif dalam meningkatkan kualiti jalur lebar."Rangka Tindakan adalah sangat penting bagi kerajaan dalam melaksanakan apa yang telah dirancang dalam memastikan rakyat menerima hak mereka. Internet adalah hak asasi manusia selain makanan dan pakaian. Hidup tidak lengkap sekiranya tiada jalinan internet yang sempurna," kata Annuar di Asia Tech X Singapore (ATxSG) 2022 sebagai anggota panel di bawah tajuk "Teknologi, Masyarakat dan Peranan Dasar".

Tan Sri Annuar juga turut menyentuh berkenaan keberkesanan Pusat Ekonomi Digital Keluarga Malaysia (PEDi) yang memperkasa kegiatan ekonomi digital khususnya di luar bandar.Tambahnya, dalam mewujudkan ekosistem digital yang baik, sektor awam perlu bekerjasama dengan sektor swasta."Kerjasama di antara kerajaan dengan pihak swasta akan membawa ekosistem yang kondusif dalam pertumbuhan dan kemajuan ekonomi digital," tambahnya.Anggota panel yang turut bersama beliau ialah Menteri Keusahawanan dan Teknologi Maklumat Estonia, Andres Sutt, Menteri Komunikasi dan Informatik Indonesia, Johnny G Plate dan Ketua Eksekutif Forum Kerjasama Peraturan Digital United Kingdom, Gill Whitehead.ATxSG merupakan acara teknologi terbesar dianjurkan di Singapura yang berlangsung selama 4 hari hingga 3 Jun 2022, serta menghimpunkan menteri komunikasi dari seluruh negara.


13,000 ekor lembu disuntik vaksin elak penyakit kulit kental

KUALA TERENGGANU, 30 Mei - Kerajaan negeri memperuntukan sebanyak RM100,000 pembekalan vaksin untuk lembu bagi mengelak penyakit kulit kental (LSD) oleh Jabatan Perkhidmatan Veterinar (JPV) Terengganu.Pengarah JPV Terengganu Dr Anun Man berkata, sejak Oktober lepas hingga April tahun ini, hampir 13,000 ekor lembu daripada 695 premis di negeri ini telah menerima vaksin LSD oleh JPV.Tambah Dr Anun, kesemua binatang tersebut turut bebas daripada jangkitan penyakit kuku dan mulut (FMD) selain penyakit kulit kental LSD."Hasil pemantauan, kami telah telah mengenal pasti 50 kes positif LSD daripada 25 premis ternakan dan melupuskan 43 ekor lembu yang positif penyakit itu tahun lepas."Hasil program pemvaksinan dan pemantauan berterusan, JPV Terengganu memberi jaminan semua ternakan lembu yang diperiksa adalah selamat untuk pasaran di negeri ini terutama menjelang sambutan Aidiladha tidak lama lagi."Kami akan meneruskan program pemvaksinan ini dengan tumpuan di kawasan 'panas' yang menjadi risiko utama jangkitan penyakit kepada penternak berdaftar di seluruh Terengganu."Daripada bancian, Terengganu mempunyai hampir 5,000 penternak dengan populasi ternakan lembu 85,000 ekor," katanya kepada pemberita di sini hari ini.

Katanya lagi, pemantauan rapi juga dibuat terhadap lembu yang diimport bagi mengelak wabak berkenaan merebak ke negara ini.  Menurutnya, lembu yang dibawa masuk dari Perak, Kelantan dan Pahang serta dari Thailand dikuarantin terlebih dahulu sebelum dibenarkan masuk bagi memastikan haiwan ternakan itu bebas daripada wabak FMD dan SLR. Ketika ini, terdapat 121 jenis penyakit yang wajib dilaporkan kepada JPV dan ia telah diwartakan di bawah Seksyen 2 Akta Binatang 1953 (Akta 647) supaya langkah pencegahan dapat diambil mengikut prosedur operasi standard (SOP) yang ditetapkan jabatan itu.Untuk rekod setakat ini 60 ekor lembu disahkan dijangkiti pentakit LSD di Terengganu sejak wabak itu dikesan pada Mei tahun lepas.


Khairy Jamaluddin dijadual ke Singapura sebagai Felo Pertukaran Lee Kuan Yew mulai esok

SINGAPURA, 30 Mei- Menteri Kesihatan Malaysia, Khairy Jamaluddin akan berada di Singapura sebagai Felo Pertukaran Lee Kuan Yew dari 31 Mei hingga 3 Jun 2022, menurut Kementerian Luar (MFA) republik itu.Khairy merupakan Felo Pertukaran Lee Kuan Yew ke-71 dan ketujuh dari Malaysia, menurut kementerian itu dalam satu kenyataan yang dikeluarkan di sini, hari ini.MFA berkata Khairy akan bertemu Perdana Menteri Lee Hsien Loong; Timbalan Perdana Menteri dan Menteri Penyelaras bagi Dasar Ekonomi Heng Swee Keat; Speaker Parlimen Tan Chuan-Jin; Menteri Kanan dan Menteri Penyelaras Keselamatan Negara Teo Chee Hean; serta Menteri Kanan dan Menteri Penyelaras bagi Dasar Sosial Tharman Shanmugaratnam.Beliau juga dijadual bertemu Menteri Luar Dr Vivian Balakrishnan; Menteri Kewangan Lawrence Wong; Menteri Kesihatan Ong Ye Kung; dan Menteri Perhubungan dan Penerangan Josephine Teo, menurut kenyataan itu.Sempena lawatannya, Khairy akan berucap pada Sidang Kemuncak Asia Tech x Singapore (ATxSG) anjuran Pihak Berkuasa Pembangunan Media Infokom (IMDA) republik itu, menurut MFA.Beliau juga akan mengadakan perbincangan dengan pegawai dari Kementerian Kesihatan, A*STAR dan Agensi Teknologi Kerajaan selain menyertai lawatan yang diatur Agensi Alam Sekitar Kebangsaan terhadap kemudahan ujian sisa air dan menyampaikan ucapan di Universiti Kebangsaan Singapura, Sekolah Saw Swee Hock bagi Kesihatan Awam.Ditubuhkan pada tahun 1991, Felo Pertukaran Lee Kuan Yew menjemput individu yang cemerlang bagi mengadakan lawatan peringkat tinggi ke Singapura.

Individu dipilih berdasarkan rekod prestasi mereka dan potensi luar biasa dalam menyumbang kepada pembangunan negara mereka dan hubungan dua hala dengan Singapura.“Pertukaran sebegini membantu memupuk dialog dan kerjasama, dan memperkukuh kerjasama dua hala kami,” menurut kementerian itu.Lee Tzu Yang, Pengerusi Felo Pertukaran Lee Kuan Yew, akan menganjurkan majlis makan malam untuk Khairy.


Media Malaysia, Indonesia perlu bijak tangani isu berbangkit - Ismail Sabri

PUTRAJAYA, 30 Mei- Media Malaysia dan Indonesia perlu bijak menangani setiap isu berbangkit dan harus bertindak pantas memberi penjelasan untuk meredakannya, kata Perdana Menteri Datuk Seri Ismail Sabri Yaakob.Ketika pertemuan santai dan mesra bersama pemimpin tertinggi Ikatan Setiakawan Wartawan Malaysia dan Indonesia (ISWAMI), serta kepimpinan kanan media Indonesia hari ini, Ismail Sabri juga menyuarakan agar media Malaysia dan Indonesia memainkan peranan lebih strategik bagi mengukuhkan lagi hubungan kedua-dua negara serumpun itu."Semoga ISWAMI yang ditubuhkan pada 2009 akan terus menjadi platform terbaik dalam memperkukuh hubungan dua hala serta kerjasama wartawan Malaysia-Indonesia," katanya menerusi hantaran di laman Facebooknya, malam ini.

(Perdana Menteri, Datuk Seri Ismail Sabri Yaakob)

Delegasi itu dihadiri Presiden ISWAMI Malaysia Datuk Mokhtar Hussain, Ketua ISWAMI Indonesia Asro Kamal Rokan, Ketua Umum Persatuan Wartawan Indonesia Atal S Depari, Ketua Pemberitaan agensi berita Antara Akhmad Munir, Ketua Editor Kumparan.com Ariffin Asydhad dan Ketua Editor Jakarta Post M. Taufiqurrahman.Usai majlis yang berlangsung selama dua jam, Perdana Menteri menyerahkan buku mewah berjudul “Ismail Sabri Yaakob Teraju Keselamatan: Depani Ancaman COVID-19”, nukilan Pengarah Bahagian Media dan Komunikasi Strategik Pejabat Perdana Menteri Datuk Ruhaidini Abdul Kadir kepada delegasi yang hadir sebagai tanda kenang-kenangan.


Bas percuma untuk pengunjung AKM Terengganu di lima lokasi

KUALA TERENGGANU, 30 Mei- Bas percuma akan disediakan di lima lokasi 'ambil dan hantar' untuk kemudahan orang ramai yang berhasrat ke Jelajah Aspirasi Keluarga Malaysia (AKM) di Kompleks Sukan Negeri Terengganu di Kuala Nerus pada 2 hingga 4 Jun ini.Unit Korporat Pejabat Setiausaha Kerajaan Negeri Terengganu dalam kenyataan memaklumkan sebanyak 16 bas akan disediakan untuk mengambil dan menghantar orang ramai di Masjid Sultan Muhammad di Bukit Besar untuk komuniti di sekitar Bukit Besar, Pasir Panjang, Sungai Derhaka, Bukit Bayas dan Panji Alam.Lokasi lain ialah di Masjid Kampung Tasik di Wakaf Dua untuk komuniti di sekitar Kampung Tasek, Bukit Payung dan Pulau Besar; Pasar Manir (sekitar Manir); Masjid Al-Mustaqim Kampung Gemuroh (sekitar Gemuroh dan Tepoh) dan Masjid Batu Rakit (sekitar Batu Rakit).Menurut kenyataan itu, pergerakan bas akan bermula pada pukul 8.30 pagi hingga 6.30 petang dan perjalanan di setiap lokasi ambil dan hantar dianggarkan satu jam sekali.

Pelbagai program menarik akan berlangsung pada Jelajah AKM kali ini antaranya kaunter kementerian dan agensi, karnival kerjaya, Jualan Keluarga Malaysia, Jualan Usahawan Perusahaan Kecil dan Sederhana (PKS), sukan rakyat, e-sukan dan persembahan kebudayaan negeri. Pada penganjuran kali ini, Kementerian Pendidikan (KPM) dipilih sebagai kementerian peneraju bagi pengisian program dengan fokus utama 'Keluarga Malaysia Keluarga Berilmu'.


Malaysia belum sampai ke peringkat krisis makanan - MAFI

KUALA LUMPUR, 30 Mei- Kementerian Pertanian dan Industri Makanan (MAFI) hari ini memberi jaminan bahawa bekalan makanan dalam negara masih mencukupi dan negara belum sampai ke peringkat krisis makanan seperti yang didakwa sesetengah pihak.Timbalan Ketua Setiausaha (Pembangunan) kementerian itu, Datuk Badrul Hisham Mohd berkata meskipun terdapat sedikit gangguan terhadap bekalan makanan khususnya ayam dan gandum, namun ia tidak menjejaskan bekalan negara.“Ini kerana sekitar 94% pengeluaran ayam adalah untuk bekalan tempatan manakala enam peratus sahaja untuk eksport. Secara keseluruhan, negara kita mengeluarkan sekitar 54 juta ekor ayam sebulan dan kapasiti mengeluaran ini boleh menampung keseluruhan keperluan rakyat,” katanya ketika menjadi tetamu program Koresponden Bernama terbitan Bernama TV bertajuk “Krisis Makanan: Apakah Jaminan MAFI Terhadap Sekuriti Makanan Negara ?” hari ini.Beliau berkata selain itu, sekitar 72% daripada keseluruhan perbelanjaan menternak ayam adalah makanan dan makanan ayam ini diimport dari luar negara seperti Brazil dan Argentina.“Jagung bijian yang digunakan untuk makanan ayam kita tidak tanam lagi di Malaysia secara besar-besaran dan oleh sebab itu, MAFI ke arah mengindustrikan jagung bijian supaya kita dapat menyelesaikan isu import jagung bijian dari luar negara,” katanya.Badrul Hisham turut mencadangkan agar pengeluar sawit misalnya memperuntukkan sedikit daripada keluasan tanah ladang untuk penanaman jagung bijian sebagai langkah mengurangkan kebergantungan negara kepada jagung bijian dari luar negara yang memakan kos yang tinggi.

(Timbalan Ketua Setiausaha (Pembangunan) MAFI, Datuk Badrul Hisham Mohd)

Dalam pada itu, mengulas mengenai isu gandum pula, Badrul Hisham berkata keputusan India mengenakan sekatan eksport gandum tidak memberi kesan memandangkan sumber utama bekalan gandum negara datang daripada Australia, Amerika Syarikat dan negara-negara lain.Katanya, India hanya mengeksport sekitar 1.9% sahaja bekalan gandum mereka untuk pasaran dalam negara.Sementara itu, Badrul Hisham berkata MAFI dan Kementerian Dalam Negeri dan Hal Ehwal Pengguna (KPDNHEP) sedang berusaha mengatasi isu ini bagi memastikan rakyat mendapat bekalan makanan yang mencukupi.


Majikan ditahan, gajikan pekerja warga asing tanpa permit sah

KOTA BHARU, 30 Mei- Polis Kelantan bekerjasama dengan Jabatan Imigresen bagi mengesan majikan yang menggaji pekerja warga asing tanpa permit yang sah.  Pemangku Ketua Polis Kelantan, Datuk Muhamad Zaki Harun berkata kegagalan majikan atau pengurus syarikat mematuhi peraturan terbabit menyebabkan mereka bakal ditangkap sekiranya dikesan berbuat demikian.Katanya kebanyakan pekerja asing dikatakan tidak mempunyai permit terutama mereka yang bekerja di kebun di Gua Musang, Jeli, Kuala Krai dan Lojing. Setakat ini, pihaknya telah menahan dua lelaki berusia 32 dan 34 tahun yang merupakan Pengurus Operasi Ladang dan juga Pengurus Ladang berhubung kematian seorang pekerja lelaki warganegara Myammar Jumaat lalu di Gua Musang.  Pekerja lelaki itu dipercayai tidak mempunyai permit yang sah dan Kes disiasat dibawah 55B Akta Imigresen 1959/63. "Kita bertindak untuk menahan majikan atau pengurus yang membenarkan mereka-mereka tidak mempunyai dokumen tidak mempunyai permit bekerja di ladang mereka kalau jelas di bawah Akta Imigresen kesalahan ini serius," katanya. Beliau menyatakan perkara itu kepada pemberita pada sidang media di Ibu Pejabat Polis Kontinjen (IPK) Kelantan di Kota Bharu.  Dalam perkembangan lain, pihaknya berjaya menahan empat pengedar dadah kecil-kecilan dalam serbuan berasingan di daerah Tumpat dan Kota Bharu semalam.  Tangkapan melibatkan lelaki berusia 26 hingga 48 tahun dan merampas sebanyak 1,098 biji pil yaba, empat biji pil epam dan 3.0 gram heroin bernilai RM11,550.  Kesemua mereka direman bermula semalam sehingga 2 Jun ini.

(Datuk Muhamad Zaki Harun (dua dari kanan) menunjukkan rampasan dadah hasil serbuan berasingan pihaknya di daerah Tumpat dan Kota Bharu semalam)


Tambahan kuota haji: Belum ada keputusan dari Arab Saudi

BALING, 30 Mei- Kerajaan Arab Saudi masih belum memberikan keputusan mengenai rayuan tambahan kuota 5,000 jemaah yang dipohon Malaysia untuk musim haji tahun ini.Sehubungan itu, Menteri di Jabatan Perdana Menteri (Hal Ehwal Agama) Datuk Idris Ahmad berkata jumlah jemaah dari negara ini yang bakal mengerjakan ibadah haji tahun ini kekal seramai 14,306 orang.“Setakat ini kita belum terima maklumat mengenai rayuan kuota tambahan itu tetapi jumlah yang memohon rayuan untuk mengerjakan haji mencecah 50,000 orang.“Memang jumlah kuota tambahan yang dipohon jauh berbeza dengan permohonan rayuan 50,000 ini namun (jika kuota tambahan dibenarkan) ia terpulang kepada kebijaksanaan pengurusan Tabung Haji (untuk menentukan jemaah yang akan ditawarkan),” katanya.Beliau berkata demikian kepada Bernama selepas menghadiri Istiadat Khas Konvokesyen Universiti Islam Antarabangsa Sultan Abdul Halim Mu'adzam Shah (UniSHAMS) di kampus induk UniSHAMS Kuala Ketil dekat sini hari ini.Pada 16 Mei lepas, dalam laporan media Idris berkata, Malaysia memohon sebanyak 5,000 tambahan kuota jemaah haji daripada Kerajaan Arab Saudi bagi musim haji tahun ini.

(Menteri di Jabatan Perdana Menteri (Hal Ehwal Agama) Datuk Idris Ahmad)

Dalam perkembangan lain, Idris berkata seramai 1,428 graduan UniSHAMS daripada 42 program pelbagai peringkat pengajian diraikan pada hari ini selepas majlis konvokesyen pada tahun 2020 tertangguh susulan penularan wabak COVID-19 di negara ini.“Saya berbangga dengan pencapaian para graduan, kursus yang ditawarkan di UniSHAMS juga memang keperluan dalam industri contohnya kewangan dan perakaunan.“Graduan sama ada dalam bidang syariah, bahasa Arab mahupun Al-Quran boleh menjadikan kejayaan yang mereka dapat pada hari ini sebagai asas dan nilai tambah untuk membantu mereka meneroka bidang lain pula seperti bidang perniagaan,” katanya.


Agong dan Raja Permaisuri zahir ucapan Selamat Menyambut Pesta Kaamantan

KUALA LUMPUR, 30 Mei- Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan menzahirkan ucapan selamat menyambut Pesta Kaamatan kepada semua yang menyambutnya di negeri Sabah.“Kotobian Tadau Tagazo Do Kaamatan. Selamat Menyambut Pesta Kaamatan,” menurut status baginda berdua yang dimuat naik di Facebook Istana Negara.Seri Paduka Baginda berdua menzahirkan harapan agar perayaan hari yang bermakna kepada masyarakat Kadazandusun itu akan terus menyemarakkan keharmonian antara kaum di Malaysia dan memperkukuhkan perpaduan sesama kita."Harapan semoga perayaan itu akan membawa kemakmuran, kesejahteraan dan kedamaian serta kebahagian kepada semua yang menyambutnya," menurut status tersebut.Pesta menuai atau lebih kerap dikenali sebagai Pesta Kaamatan disambut oleh masyarakat Kadazandusun di Sabah hari ini dan esok, sebagai tanda kesyukuran selepas berakhir musim menuai.


Persatuan bas sekolah jamin tambang tidak beban ibu bapa

KUALA LUMPUR, 29 Mei - Persatuan bas sekolah memberi jaminan tidak akan membebankan ibu bapa berikutan tambang yang dijangka naik tidak lama lagi, kata Presiden Persekutuan Persatuan-persatuan Bas Sekolah Malaysia, Amali Munif Rahmat.Beliau berkata jumlah peningkatan tambang bas sekolah adalah tidak sama kerana nilainya berpandukan mengikut kawasan dan status masyarakat setempat setelah pada 1 Jan 2015 kerajaan sudah tidak mengawal tambang bas sekolah menyebabkan jumlahnya terpulang kepada pasaran.“Untuk kenaikan tambang ini, pihak persatuan hanya boleh memberi nasihat dan garis panduan kepada pengusaha yang biasanya semua itu bergantung terhadap kajian semula penyata untung rugi, juga kata sepakat operator bas sekolah bersama ibu bapa.“Berdasarkan rekod yang kami ada, tambang bas sekolah pada masa ini adalah antara RM50 contohnya di Keramat, manakala bagi kawasan elit seperti Damansara dan Petaling Jaya boleh mencecah RM300 sebulan,” katanya kepada Bernama di sini hari ini.Terdahulu, media melaporkan berhubung ibu bapa perlu bersiap sedia dengan kenaikan tambang bas sekolah di sekitar Lembah Klang yang dijangka bermula minggu depan atau Julai berikutan kos penyelenggaraan serta alat ganti kenderaan meningkat secara mendadak.Mengulas lanjut, Amali Munif berkata kos kenaikan tambang itu melibatkan kiraan 44 kali pelajar naik bas dalam sebulan iaitu 22 hari maksimum dengan dua kali naik sehari dan mengikut kadar itu, ia dikira masih di tahap tambang yang masih rendah.

Pengusaha bas sekolah sekitar Damansara, Mohd Zaid Zainuddin, 50, berkata kenaikan tambang secara purata RM15 hingga RM25 sebulan boleh dipertimbangkan memandangkan sudah ramai pengusaha bas sekolah yang gulung tikar dan beralih ke industri pekerjaan lain.“Setakat ini kami sudah memberikan gambaran awal kepada ibu bapa. Perbincangan mengenai kenaikan tambang juga dilakukan supaya mereka tidak terkejut dengan perubahan ini. Ada dalam kalangan mereka memahami serta bersetuju dengan usaha ini, cuma meminta supaya kadar kenaikan tidak terlalu ketara (cadangan RM10 hingga RM15 sahaja kenaikan),” katanya.Sementara itu bagi pengusaha van sekolah, Shahrul Aidit Ahmad, 48, yang menjalankan operasi mengambil anak-anak sekolah menggunakan van di sekitar Kelana Jaya, Selangor selama 20 tahun berkata tindakan itu wajar dilakukan berikutan kos penyelenggaraan dan servis kenderaan terlibat sudah meningkat berganda selepas pandemik baru-baru ini.“Mahu atau tidak, pada masa ini kita berhadapan dengan semua barang naik harga termasuk juga kos penyelengaraan bas dan alat ganti kenderaan import terutama selepas Perintah Kawalan Pergerakan (PKP).Menurutnya pada masa sekarang, purata tambang adalah mengikut jarak dari rumah ke sekolah lebih kurang 2 kilometer (km) hingga 3km dengan nilai RM50 untuk sehala bagi setiap bulan, dengan kata lain kira-kira RM100 sebulan bagi seorang pelajar untuk pergi dan balik.Prihatin terhadap permasalahan tersebut, Pengerusi Persatuan Pengguna Islam Malaysia (PPIM), Datuk Nadzim Johan berkata kerajaan perlu mempunyai formulasi dengan langkah memberikan subsidi kepada pengusaha bas sekolah untuk mengurangkan impak ke atas kenaikan tambang dalam pelbagai aspek.“Kaedah memberikan subsidi tersebut boleh dilakukan dengan pelbagai cara antaranya tuntutan boleh dibuat daripada kerajaan atau memberikan faedah lain seperti simpanan premium atau kredit dapat ditukar kepada perkara lain yang sesuai untuk kegunaan pengusaha bas sekolah,” katanya.Kemelut kenaikan tambang bas sekolah juga mendapat perhatian Presiden Majlis Permuafakatan Persatuan Ibu Bapa dan Guru Nasional (PIBGN) Prof Madya Datuk Dr Mohamad Ali Hasan yang mencadangkan kerajaan menetapkan harga siling supaya dapat memastikan jumlah kenaikan tambang tidak dibuat sesuka hati sehingga memberi bebanan kepada ibu bapa.“Kerajaan juga perlulah memikirkan mengenai subsidi terhadap kenderaan yang digunakan terutama dalam kalangan pengguna tetap bas sekolah yang kebanyakannya terdiri daripada kumpulan isi rumah B40 dan M40,” katanya. - BERNAMA


Bekas tentera dan polis dicadangkan jadi penguat kuasa kawal salah guna ketum - Zahidi

KANGAR, 29 Mei - Kerajaan dicadangkan untuk melibatkan penyertaan bekas tentera dan polis yang dapat bertindak sebagai sebahagian “penguat kuasa” mengawal penyalahgunaan daun ketum dalam kalangan rakyat di negara ini sekiranya penanaman pokok ketum dibenarkan bagi tujuan perubatan.Penaung Persatuan Veteran Tentera Udara Diraja Malaysia (PVTUDM) Perlis Datuk Zahidi Zainul Abidin berkata tugas pengawalan dan penguatkuasaan ketum boleh dibantu pihak Badan Bukan Kerajaan (NGO) yang terdiri daripada bekas tentera dan polis sekali gus ia akan memudahkan urusan kerajaan membanteras penyalahgunaan ketum."Sekarang ini saya tengah bincang dengan Menteri Kesihatan (Khairy Jamaluddin) dan kita telah melantik bekas pegawai tinggi polis (bahagian) narkotik, dan buat masa ini saya tidak mahu sebut nama lagi bersama jawatankuasa bekas tentera dan polis untuk memberi cadangan kepada saya untuk saya kemukakan kepada Menteri Kesihatan," katanya.

Beliau yang juga Timbalan Menteri Komunikasi dan Multimedia itu berkata demikian kepada pemberita pada Jamuan Aidilfitri PVTUDM Perlis di Santuari Ikan Air Tawar Timah Tasoh dekat sini hari ini.Pada April lepas, dalam laporan media Zahidi dipetik sebagai berkata perbincangan mengenai kebenaran penanaman ketum untuk tujuan perubatan mendapat “lampu hijau” daripada kerajaan apabila Kabinet tidak mempunyai halangan dan sudah memberikan kebenaran untuk satu perbincangan dilakukan pihaknya yang mewakili Parlimen Padang Besar bersama Menteri Kesihatan berhubung isu itu. - BERNAMA


Usul penyertaan belia 18 tahun dibentang dalam persidangan PBB bulan depan

KUCHING, 29 Mei - Usul untuk meminda perlembagaan Parti Pesaka Bumiputera Bersatu (PBB) bagi membolehkan belia berumur 18 hingga 28 tahun untuk menyertai parti itu akan dibentangkan dalam persidangan perwakilan parti  yang akan berlangsung 17 hingga 19 Jun ini.Setiausaha Agung PBB Datuk Seri Alexander Nanta Linggi hari ini berkata usul itu turut mencadangkan para belia dalam kumpulan umur berkenaan untuk bertanding dan memegang jawatan dalam parti.“Pindaan ini sejajar dengan pindaan Perlembagaan Persekutuan yang membolehkan warganegara berumur 18 tahun secara automatik didaftarkan sebagai pengundi,” katanya ketika ditemui selepas menghadiri mesyuarat Majlis Tertinggi PBB di sini.

(Mesyuarat dipengerusikan oleh Presiden parti yang juga Premier Sarawak Tan Sri Abang Johari Tun Openg/FOTO Facebook Nancy Shukri)

Menurut Nanta persidangan kali ini yang akan diadakan di Pusat Konvensyen Borneo Kuching (BCCK) dijangka dihadiri kira-kira 2,000 perwakilan akan turut melibatkan pemilihan bagi beberapa jawatan dalam parti berkenaan. - BERNAMA


Deklarasi Melaka 2022: Beri ruang wartawan sampaikan laporan sahih, seimbang

MELAKA, 29 Mei - Pengamal media hari ini sebulat suara mahu wartawan Malaysia diberi ruang dalam menyampaikan laporan sahih dan seimbang seperti termaktub dalam Perlembagaan Persekutuan.Perkara itu merupakan antara lima inti pati Deklarasi Melaka 2022 yang dibacakan Pemangku Pengarang Kumpulan Berita Harian Datuk Ahmad Zaini Kamaruzzaman pada Majlis Kemuncak Hari Wartawan Nasional (HAWANA) 2022 di sini hari ini.Deklarasi Melaka 2022 itu kemudian diserahkan kepada Perdana Menteri Datuk Seri Ismail Sabri Yaakob oleh Ketua Pengarang Pertubuhan Berita Nasional Malaysia (Bernama) Khairdzir Yunus dengan diiringi Ketua Pengarah Jabatan Penyiaran Malaysia (RTM), Datuk Che Roslan Che Daud, Ketua Pegawai Kandungan Kumpulan Media Star Esther Ng.Turut mengiringi ialah Ketua Pengarang Sin Chew Daily Kuik Cheng Kang; Ketua Pengarang Kumpulan Sinar Harian Rozaid Rahman; Pengarah Urusan Tamil Malar Daily Datuk M. Periasamy; Pengarang Kumpulan Berita dan Ehwal Semasa, Rangkaian Televisyen, Media Prima Kamaruddin Mape dan Ahmad Zaini. Deklarasi itu menyebut dalam memelihara dan mengangkat martabat kewartawanan, sewajarnya petugas media diberi kebebasan dalam menjalankan tugas dengan sebaik mungkin tanpa halangan atau sekatan mana-mana pihak.“Dengan yang demikian, wartawan dapat membuat liputan dan laporan yang menegakkan nilai integriti, relevan serta sahih,” menurut deklarasi itu.Deklarasi itu turut menyatakan bahawa kewartawanan yang amanah dan bertanggungjawab merupakan aset penting dalam pembangunan negara bangsa. Justeru kewartawanan perlu mengekalkan fungsi dan peranannya sebagai ‘pemerhati’ untuk  mengawasi tata laku dan tadbir urus negara agar pemerintahan negara sentiasa berintegriti dalam semua aspek.Menerusi Deklarasi Melaka 2022 itu, wartawan turut menyatakan ikrar agar media bertauliah perlu bersatu untuk memerangi penyebaran berita palsu yang boleh membahayakan individu, organisasi dan kerajaan.“Kewujudan internet mempercepatkan proses penyampaian berita dan segala maklumat lama serta baharu sehinggakan media sosial menjadikan masyarakat Malaysia lebih peka kepada keadaan sekeliling.“Keadaan ini boleh menyebabkan penyebaran berita palsu mudah berleluasa dengan ia direka semata-mata untuk menarik perhatian netizen dan menjadi isu hangat,” menurut deklarasi itu.Selain itu, deklarasi itu juga menyatakan agar wartawan perlu menjunjung Perlembagaan dan Prinsip Rukun Negara kerana mereka menjadi sebahagian daripada proses pembinaan negara serta memupuk keharmonian antara kaum dan perpaduan nasional.

Di Malaysia yang demokratik, wartawan menggunakan kemahiran untuk mewujudkan suasana saling menghormati, saling mempercayai dan saling memahami di kalangan masyarakat dan mencegah timbulnya perasaan curiga dan prasangka. Selain itu, Deklarasi Melaka 2022 menyatakan sebagai tunjang dalam memacu hala tuju negara, kewartawanan menjadi medium dalam memartabat integriti supaya menjadi amalan tadbir urus negara serta boleh menjadi pegangan prinsip masyarakat umum.“Ini boleh mengelak amalan penyalahgunaan kuasa, pecah amanah, rasuah dan penyelewengan di Malaysia,” menurut deklarasi itu. - BERNAMA


Perdana Menteri saran penubuhan pusat kajian kewartawanan Malaysia

MELAKA, 29 Mei - Perdana Menteri Datuk Seri Ismail Sabri Yaakob hari ini menyarankan penubuhan sebuah Pusat Kajian Kewartawanan Malaysia, bagi mendukung standard dan menaikkan tahap profesionalisme kewartawanan dalam negara.Beliau berkata pusat kajian itu boleh mengumpul data rujukan melibatkan semua bentuk kajian yang dilakukan ke arah memantapkan disiplin kewartawanan di Malaysia. Katanya pusat kajian itu juga boleh melibatkan interaksi dengan pelbagai bidang kemasyarakatan lain merentasi konteks budaya yang berbeza.Bagi tujuan itu, beliau menyarankan Pusat Kajian Kewartawanan Malaysia berkenaan diwujudkan di negeri ini, dengan mengambil kira sejarah tempat bermulanya perkembangan dunia kewartawanan.“Saya berharap pusat itu dapat dimanfaatkan oleh golongan akademik dan penyelidik, dalam menjalankan kajian sejarah serta perjalanan bidang kewartawanan di Malaysia dan juga di nusantara," katanya ketika berucap merasmikan sambutan Hari Wartawan Nasional (HAWANA) 2022 di sini hari ini.

Perdana Menteri berkata bagi mengangkat kewartawanan sebagai profesion yang mulia dan dihormati, bakal wartawan perlu mendapat secukupnya latihan formal dalam membentuk kepakaran, tanggungjawab dan integriti.Menurut Ismail Sabri, wartawan yang dilatih akan mempunyai integriti, mendokong etika serta berobjektif dalam menghasilkan laporan mereka untuk masyarakat.Beliau berkata wartawan perlu mempunyai etika profesion yang dijadikan peraturan dan panduan dalam menjalankan tugas dengan berdisiplin serta bertanggungjawab, ke arah memartabatkan profesionalisme kewartawanan negara.Selain itu perdana menteri turut menyarankan penubuhan sebuah persatuan dinamakan Persatuan Wartawan Malaysia bagi mewakili media cetak, media elektronik dan media Internet di negara ini. Beliau berkata ia bagi memastikan etika kewartawanan dipelihara, profesion kewartawanan diperkasa dan kebajikan wartawan dijamin. Ismail Sabri berkata bidang kewartawanan tidak terkecuali dilanda cabaran lebih-lebih lagi dengan perkembangan teknologi semasa, apabila ledakan teknologi digital turut melahirkan ramai ‘wartawan segera’.Perkara itu menurut Perdana Menteri menyebabkan berleluasanya berita palsu atau berita tidak benar dalam talian sehingga menggugat proses pembangunan negara. “Saya berharap organisasi media dan wartawan dapat membantu menangkis dan menolak laporan tidak benar serta menyedarkan ‘wartawan segera’ supaya tidak lagi meneruskan perlakuan sedemikian.“Wartawan di Malaysia perlu bersatu dan memainkan peranan ke arah penyaluran maklumat yang benar dan sahih sebagai cara menangani isu berita palsu yang berleluasa,” katanya.Selepas dua tahun tidak diadakan kerana penularan COVID-19, HAWANA 2022 disambut di Melaka yang menyaksikan Deklarasi Melaka 2022 dibacakan.Tarikh 29 Mei ditetapkan sebagai sambutan Hari Wartawan Nasional bersempena penerbitan pertama akhbar di Malaysia iaitu Utusan Melayu pada 29 Mei 1939. - BERNAMA

Berita berkaitan:Profesion kewartawanan harus bebas demi kebebasan bersuaraJurusan komunikasi, kewartawanan di IPT harus dikaji semulaHAWANA perlu jadi agenda nasionalPengamal media Malaysia dirai menerusi HAWANA 2022 hari iniPM ucap Selamat Hari Wartawan Nasional kepada semua wartawan, pengamal mediaAgong zahir ucapan selamat Hari Wartawan Nasional kepada pengamal mediaPersatuan wartawan perlu lebih agresif latih pengamal media - AnnuarPERTAMA tonjol penglibatan wartawan wanita dalam HAWANA 2022


Profesion kewartawanan harus bebas demi kebebasan bersuara

MELAKA, 29 Mei - Profesion kewartawanan harus kekal bebas dan berfungsi tanpa gangguan serta campur tangan pihak lain bagi menjamin kebebasan bersuara di negara ini, kata Perdana Menteri Datuk Seri Ismail Sabri Yaakob. Sehubungan itu, beliau berkata kerajaan tidak pernah menghalang media daripada menyiarkan sebarang laporan berita, malah ada antaranya dijadikan panduan pihak berwajib untuk mengambil tindakan susulan seperti  penyaluran bantuan untuk kesejahteraan Keluarga Malaysia.”Kerajaan sentiasa mendengar dan prihatin terhadap laporan yang dibangkitkan oleh media. Semua kementerian dan agensi kerajaan sentiasa memberi kerjasama kepada media dalam membantu memudahkan penyaluran maklumat yang seimbang, tepat, sahih  dan memuaskan hati seluruh Keluarga Malaysia. "Saya beri jaminan bahawa tiada apa yang hendak disembunyikan oleh kerajaan dalam penyaluran maklumat demi kepentingan Keluarga Malaysia dan pembangunan negara," katanya ketika berucap merasmikan sambutan Hari Wartawan Nasional (HAWANA) 2022 di sini hari ini. Turut hadir pada sambutan HAWANA tahun ini yang bertemakan “Suara Jelata, Aspirasi Negara” adalah Menteri Komunikasi dan Multimedia Tan Sri Annuar Musa. Hadir sama pemimpin media utama dari Indonesia terdiri daripada Pemimpin Redaksi  atau Ketua Pengarang serta  pimpinan Ikatan Setiakawan Wartawan Malaysia Indonesia (ISWAMI) Indonesia. Perdana Menteri mengakui golongan wartawan melaksanakan fungsi media sebagai estet keempat bersama-sama pihak eksekutif, perundangan dan kehakiman yang saling berganding bahu dengan kerajaan untuk menjayakan agenda pembangunan negara."Saya amat menghargai sumbangan wartawan dalam memastikan kelangsungan dan kejayaan rancangan pembangunan  termasuk teguran bernas dan berasas supaya kerajaan dapat menyampaikan khidmat terbaik kepada rakyat selaras dengan hasrat dan konsep Keluarga Malaysia," katanya. Beliau berkata wartawan dianggap sebagai golongan pemikir kerana sentiasa memperoleh informasi segar dan terkini sebelum mencambahkan buah fikiran dan idea bernas bagi memperkayakan penulisan untuk menjamin Keluarga Malaysia yang berinformasi.

Selain itu, Perdana Menteri berkata adalah menjadi harapan kerajaan agar golongan wartawan terus menyiarkan laporan yang adil dan proaktif dalam mengeluarkan cadangan bagi penyelesaian kepada sesuatu isu yang dibangkitkan."Saya yakin langkah ‘semak dan imbang’ terhadap setiap informasi yang diterima sebelum disebarkan tetap menjadi amalan media bagi mengelak berlaku sebarang salah lapor yang boleh menjejaskan juga integriti dan kepercayaan ramai terhadap media," katanya. Perdana Menteri turut mengucapkan syabas kepada Pertubuhan Berita Nasional Malaysia (Bernama), selaku agensi di bawah Kementerian Komunikasi dan Multimedia kerana meneruskan inisiatif menggerakkan usaha penganjuran HAWANA 2022 dengan sokongan organisasi-organisasi media di negara ini.Selain itu, Perdana Menteri mengumumkan peruntukan RM1 juta kepada ISWAMI bagi membolehkan ia melaksanakan aktiviti-aktiviti mengukuhkan hubungan media antara Malaysia dan Indonesia serta negara jiran lain yang sudah terjalin sejak sekian lama.“Diharapkan dengan peruntukan ini, ISWAMI dapat merancang program kerjasama media kedua-dua negara seperti pertukaran wartawan, seminar, forum, bengkel dan webinar yang berupaya meningkatkan ilmu para pengamal media selain menjadi jambatan dalam isu-isu berkepentingan bersama. Kalau tak cukup, boleh minta lagi,” katanya.Perdana Menteri turut menyarankan supaya media Malaysia-Indonesia memainkan peranan yang lebih strategik bagi mengukuhkan lagi hubungan kedua-dua negara. Beliau juga menyarankan konsep ISWAMI diperkembangkan merentasi negara anggota ASEAN untuk mengeratkan hubungan wartawan antara negara terlibat, selain membantu menggalakkan promosi mengenai Malaysia secara meluas seterusnya menarik lebih ramai pelancong serta pelabur luar ke negara ini menerusi laporan berita dan penulisan rencana. - BERNAMA

Berita berkaitan:HAWANA perlu jadi agenda nasionalPengamal media Malaysia dirai menerusi HAWANA 2022 hari iniHAWANA 2022: Etika dan profesionalisme jadi panduanHAWANA 2022 pengiktirafan tertinggi kepada pengamal mediaPerdana Menteri rasmi HAWANA 2020 di MelakaMelaka jadi tuan rumah penganjuran HAWANA


Unit dan makmal bergerak Jabatan Kimia, mudahkan kajian dan siasatan terus di lokasi

KOTA TINGGI, 29 Mei- Kementerian Sains, Teknologi dan Inovasi (MOSTI) sedang membangunkan Dua Unit Bergerak Jabatan Kimia di Johor Bahru, Johor dan Bintulu, Sarawak yang melibatkan kos RM200,000 setiap satu.  Turut dibangunkan, sebuah makmal bergerak yang ditempatkan di Ibu Pejabat Jabatan Kimia, di ibu negara dengan kos RM10 juta.Menterinya, Datuk Seri Dr Adham Baba berkata, unit dan makmal bergerak itu membolehkan kajian dan siasatan, terutamanya berkaitan pencemaran dilaksana terus dan segera di lokasi kejadian. "Kita yakin dengan ada asas dan kejayaan kedua- dua tempat 'mobile unit 'boleh diletakkan di setiap negeri, kita cuba mohon peruntukan daripada kerajaan untuk diadakan di setiap negeri," katanya selepas merasmikan Program Kimia Ke Desa di Kampung Semangar Dalam, Kota Tinggi. Makmal bergerak dijangka mula beroperasi hujung tahun depan, manakala Unit Bergerak pada awal tahun depan.

(Datuk Seri Dr Adham Baba merasmikan Program Kimia Ke Desa di Kampung Semangar Dalam, Kota Tinggi)

Dalam pada itu, Dr Adham memaklumkan, penduduk desa yang mengusahakan perusahaan kecil dan sederhana berasaskan makanan, pertanian serta pengusaha ternakan lebah kelulut boleh memohon khidmat Jabatan Kimia untuk menganalisis sampel produk dihasilkan.  Ini bagi memastikan kualiti dan keselamatan sampel dipasarkan mengikut piawaian ditetapkan seterusnya memastikan produk mereka lebih kompetitif."Saya mahu lebih banyak sesi libat urus dan perbincangan diadakan khususnya bersama persatuan peladang, penternak atau petani bagi mencapai kata sepakat menyediakan program kampung serta mengetengahkan penyelesaian masalah yang membelenggu mereka," ujarnya.Jelas beliau, MOSTI akan memastikan semua kepakaran yang ada di bawah portfolionya disalurkan kepada rakyat, seterusnya memberi manfaat khususnya membantu meningkatkan mata pencarian mereka.


Jurusan komunikasi, kewartawanan di IPT harus dikaji semula

MELAKA, 29 Mei- Modul bagi jurusan melibatkan komunikasi ataupun kewartawanan yang diajar di institusi pengajian tinggi (IPT) harus dikaji semula supaya dapat disesuaikan dengan keperluan industri, kata Pengarah Editorial Free Malaysia Today Jasbant Singh Partap Singh.Beliau berkata modul itu perlu ditambah baik selaras dengan perkembangan teknologi yang pesat ketika ini bagi memastikan kemajuan sesebuah organisasi media tidak terencat kerana mengambil masa yang lama untuk membimbing wartawan baharu.“Perubahan teknologi yang mendadak pada hari ini, anda tidak perlukan camera yang besar, tiga atau empat orang keluar satu assingment (tugasan). Seorang wartawan yang mempunyai kemahiran secukupnya boleh menghantar laporan bertulis, audio dan video dari lokasi dengan menggunakan telefon pintar, itu realiti hari ini.“Untuk media tradisional dan media sosial di Malaysia kekal relevan, kita kena menguasai teknologi dan tempat yang paling sesuai untuk menguasai teknologi haruslah di institusi pengajian tinggi kita. Itulah tempat untuk bermula, jurusan komunikasi, kewartawanan harus dikaji semula, disesuaikan dengan keperluan industri,” katanya.Beliau berkata demikian pada sesi pertama Forum Media Nasional dengan tema ‘Kewartawanan Era Revolusi Industri Keempat: Cabaran dan Peluang’ bertajuk ‘Memahami Perubahan Landskap Media dan Kewartawanan Model Baru: Cabaran Kelestarian’ bersempena Hari Wartawan Nasional (HAWANA) 2022 di sini hari ini.Jasbant Singh merupakan seorang daripada tiga panel yang terlibat pada forum itu. Dua lagi ahli panel ialah Pengarang Kumpulan Media Mulia Azlan Jaafar dan bekas Ketua Pegawai Eksekutif Malaysiakini.com Premesh Chandran.Sementara itu, Azlan berkata satu kesepakatan dan keazaman diperlukan bagi memastikan kandungan yang dihasilkan pembekal kandungan bahan berita mendapat bayaran setimpal apabila ia digunakan dalam platform enjin carian digital seperti Google. Beliau berkata dengan perubahan medium berita kepada era digital, sudah pasti kandungan berita kini bukan hanya mementingkan kualiti tetapi apa yang sedang tular di 'alam' media sosial. "Jadi, setiap hari pembekal kandungan akan kejar ‘page view’. Kandungan itu adalah 'ibu' kepada syarikat pengeluar tapi keuntungan adalah perkara yang perlu agar kelangsungan penghasilan berita dapat dipastikan," katanya.

Sebahagian para wartawan yang hadir pada Forum Media Nasional sempena Hari Wartawan Nasional (HAWANA) 2022 hari ini

Justeru, Azlan mencadangkan platform seperti Google ‘dipaksa’ membayar kepada pembekal kandungan, ataupun cukai dibayar kepada pembekal kandungan dengan memberi contoh Australia yang menggunakan pendekatan itu.Dalam pada itu, Premesh berkata kerjasama antara media adalah penting terutama dalam mendapatkan dana bagi kelangsungan industri media di Malaysia. "Kita sudah melihat banyak syarikat yang terpaksa berubah seperti Utusan (Malaysia) dan Malay Mail kerana krisis. Jadi kena ada cara baharu untuk buat perniagaan dalam industri ini," katanya.Sambutan kemuncak HAWANA 2022 yang bertemakan 'Suara Jelata, Aspirasi Negara' akan dirasmikan Perdana Menteri Datuk Seri Ismail Sabri Yaakob petang ini.


Program silat perlu diteruskan, simbolik kepada perpaduan masyarakat - PM

KUALA LUMPUR, 29 Mei- Program silat perlu diteruskan kerana ia simbolik kepada penyatuan ummah dan perpaduan masyarakat dalam menempuh cabaran dari dalam dan luar, kata Perdana Menteri Datuk Seri Ismail Sabri Yaakob.Justeru Ismail Sabri berkata ahli silat harus berada dalam keadaan bersedia bagi mengurus segala perjalanan persilatan di negara ini.Beliau berkata pesilat sebagai benteng ketiga pertahanan negara boleh membantu kerajaan untuk mengekalkan keamanan dan kesejahteraan negara yang sedang dikecapi Keluarga Malaysia pada masa ini."Keharmonian dan keamanan negara harus dipertahankan kerana kejayaan kita ini juga bergantung kepada keadaan negara yang aman dan damai serta diurus tadbir dengan baik."Bagaimanapun semua kejayaan dan pencapaian negara tidak berlaku sekelip mata kerana ia hasil daya usaha generasi Keluarga Malaysia yang terdahulu yang seharusnya disambung oleh generasi yang ada," katanya ketika berucap merasmikan Majlis Perhimpunan dan Penyampaian Ijazah Ke-36 Pertubuhan Seni Silat Lincah Malaysia (PSSLM), di sini hari ini.Turut hadir Ulul Amri PSSLM Datuk Seri Najib Tun Razak, Mahaguru Muda PSSLM Datuk Megat Zulkarnain Omardin dan penyandang Selendang Kehormat Tertinggi PSSLM Tan Sri Noh Omar.Perdana Menteri berkata silat bukan sahaja mengajar ahli-ahlinya mengenai seni mempertahanan diri, tetapi lebih utama adalah untuk membina satu masyarakat yang memiliki ketahanan dalaman, jati diri, disiplin, pembentukan sahsiah tinggi dan melahirkan masyarakat yang mempunyai kesetiaan serta kecintaan kepada tanah air."Sesungguhnya elemen-elemen ini adalah penting di dalam menjayakan hasrat kerajaan bagi mencapai hasrat Keluarga Malaysia seperti yang digariskan."Bagi merealisasikan peranan yang boleh dimainkan oleh ahli-ahli silat di dalam memastikan kedaulatan dan kemakmuran negara dipertahankan, pertemuan seperti ini dapat memberi manfaat secara keseluruhannya," katanya.Ismail Sabri berkata silat juga perlu dipertahankan supaya satu daripada budaya persilatan yang telah bertapak sekian lama dapat dikekalkan dan diterima oleh semua lapisan masyarakat.Sehubungan itu beliau menyeru supaya pertubuhan silat memperluaskan budaya silat menerusi pelbagai saluran untuk kakitangan awam dan swasta serta institusi pengajian tinggi yang diyakini mampu membentuk remaja lebih berperibadi dan mempunyai nilai-nilai murni.Menurutnya silat memainkan peranan besar dalam membantu kerajaan menghindar belia dan beliawanis negara daripada gejala tidak sihat dengan melatih mereka keperibadian baik, mulia, berkeyakinan diri, berdisiplin dan patuh kepada pemimpin melalui latihan silat.

(Perdana Menteri, Datuk Seri Ismail Sabri Yaakob)

"Peranan yang dimainkan oleh silat begitu besar dan meluas. Daripada sudut budaya dan sukan, silat berupaya memperkenalkan identiti Malaysia ke serata dunia. Imu silat harus diinstitusikan sebagai wadah dan wacana perkembangan ilmu melalui strategi berlandaskan agenda pendidikan, warisan budaya dan kesukanan," katanya.Menurutnya ini jelas terbukti apabila kerajaan memberi pengiktirafan kepada silat sebagai satu warisan kebangsaan pada 2015 yang merupakan langkah awal kerajaan dalam memastikan budaya itu tidak pupus sebaliknya terus dipraktikkan dan diwarisi.Selain pengiktirafan silat sebagai salah satu seni bela diri rasmi negara, beliau berkata pengiktirafan terhadap perjuangan pesilat turut diberikan, contohnya perjuangan Allahyarham Mahaguru Tan Sri Omardin Mauju dalam seni silat negara."Gelaran 'Pendekar Negara' yang dianugerahkan kepada Allahyarham telah menaikkan imej silat itu sendiri. Sumbangan Allahyarham begitu besar dalam sejarah persilatan moden negara. Diharapkan selepas beliau akan lahir insan-insan yang akan diiktiraf kerajaan dalam dunia persilatan," katanya.Perdana Menteri turut mengumumkan kerajaan akan meneruskan pembinaan Kompleks Silat Negara yang diharap dapat memperkenalkan seni silat negara di serata dunia.Terdahulu Ismail Sabri turut menerima anugerah Selendang Kehormat Tertinggi yang disifatkannya sebagai satu pengiktirafan dan penghargaan tertinggi.


IPT disaran perluas kerjasama dengan universiti teknikal luar negara perkasakan TVET

KUALA LUMPUR, 29 Mei- Institut Pengajian Tinggi (IPT) disaran memperluaskan kerjasama yang lebih besar dan menjalinkan kolaborasi strategik dengan universiti teknikal luar negara bagi memperkasakan Pendidikan Teknikal dan Latihan Vokasional (TVET).Menteri Pengajian Tinggi, Datuk Seri Dr Noraini Ahmad dalam kenyataan hari ini berkata bagi memperluas jaringan strategik antarabangsa itu, Universiti Malaysia Perlis (UniMAP) telah menandatangani memorandum persefahaman (MoU) dengan Gheorghe Asachi Technical University of Iaşi (TUIASI).Jelasnya, MoU itu akan memberi tumpuan kepada bahan kitar semula dan penggunaan semula produk untuk menangani isu kemampanan alam sekitar seperti pengeluaran sisa, pencemaran alam sekitar dan perubahan iklim.“Ini adalah kerana kemelesetan ekonomi global, penstrukturan semula industri, transformasi tenaga kerja menyebabkan IPT perlu mencari peluang bagi pembangunan profesional berterusan untuk kekal berdaya saing dan relevan,” katanya.Semalam, Noraini menyaksikan majlis menandatangani MoU berkenaan antara Naib Canselor UniMAP Prof Ts Dr Zaliman Sauli dan TUIASI yang diwakili Rektornya, Prof Dan Cașcaval di TUIASI, Iasi, Romania.

(Menteri Pengajian Tinggi, Datuk Seri Dr Noraini Ahmad)

Tambah Noraini lagi, kementeriannya akan menyokong dan memberi komitmen penuh kepada UniMAP dan TUIASI bagi menggalakkan dan mempromosikan kerjasama dalam pertukaran kepakaran, pengetahuan dan teknologi untuk pembangunan kakitangan serta mengambil bahagian dalam program promosi, latihan dan pembangunan untuk pelajar dan kakitangan.Sementara itu, Zaliman berkata tahun ini merupakan tahun ke-10 UniMAP bekerjasama dengan TUAISI, malah dua penyelidik UniMAP adalah penerima geran Erasmus+ Teaching Mobility : for Academic Staff di Faculty of Materials Science & Engineering TUAISI dan penglibatan mereka adalah dengan menyampaikan kuliah dan penyelidikan bersama.


Saifuddin adakan lawatan rasmi lapan hari ke Sweden, Denmark dan Norway

PUTRAJAYA, 29 Mei- Menteri Luar Datuk Seri Saifuddin Abdullah akan mengadakan lawatan rasmi ke Sweden, Denmark dan Norway dari 29 Mei hingga 5 Jun.Lawatan ke negara-negara Scandinavia itu bakal memberi peluang kepada beliau untuk bertemu rakan sejawatannya dan membincangkan langkah-langkah ke hadapan dalam mengukuhkan pelbagai kerjasama yang telah lama terjalin antara Malaysia dan negara-negara berkenaan. Menurut kenyataan Kementerian Luar hari ini, lawatan itu turut memberi ruang kepada Malaysia untuk berbincang dan bertukar-tukar pandangan mengenai kerjasama pasca COVID-19, kerjasama ASEAN serta serantau dan antarabangsa yang mempunyai kepentingan bersama.Semasa lawatan ke Sweden dari 29 hingga 31 Mei, Menteri Luar dijadual mengadakan pertemuan dengan rakan sejawatannya dari Sweden, Ann Linde, Timbalan Speaker I Parlimen Sweden, Åsa Lindestam; dan Ahli Jawatankuasa Hal Ehwal Luar Sweden.Beliau juga akan menyertai Perbincangan Meja Bulat di Institut Penyelidikan Keamanan Antarabangsa Stockholm (SIPRI) serta dijadual bertemu dengan agensi berkaitan kerajaan. Di Denmark pada 1 dan 2 Jun, Saifuddin dijadual bertemu Menteri Luar Denmark, Jeppe Kofod, Setiausaha Agung Majlis Nordic, Kristina Háfoss, serta sesi pertemuan dengan Ahli Jawatankuasa Persatuan Malaysia Denmark.

(Menteri Luar, Datuk Seri Saifuddin Abdullah)

Saifuddin juga dijangka berucap di Asia House, Copenhagen, sebuah pertubuhan terkenal yang sering tuan rumah kepada ramai personaliti dari seluruh dunia.Semasa lawatannya ke Norway dari 3 hingga 5 Jun, beliau akan bertemu rakan sejawatan dari Norway, Anniken Huitfeldt, serta mengadakan perbincangan bersama Jawatankuasa Tetap Hal Ehwal Luar dan Pertahanan Parlimen Norway, Delegasi ke Perkongsian Parlimen Asia-Eropah selain dijadual mengadakan pertemuan Pengarah Institut Nobel Norway, Olav Njølstad.Selain itu, ketika di Stockholm dan Oslo, Saifuddin juga akan menjadi hos majlis resepsi Keluarga Malaysia.


Perlu ada badan khusus untuk menaungi pengamal media di Malaysia

MELAKA, 29 Mei- Satu badan khusus untuk menaungi dan menjadi suara kepada pengamal media di negara ini perlu diwujudkan, demikian saranan Presiden Ikatan Setiakawan Wartawan Malaysia dan Indonesia (ISWAMI) Datuk Mokhtar Hussain.Mokhtar berkata perkara itu telah menjadi bualan dalam kalangan pengamal media di negara ini sejak sekian lama, namun hasrat itu masih belum menjadi kenyataan sehingga hari ini."Banyak persatuan (berkaitan media) di Malaysia, tapi tiada yang menjadi 'payung', maka telah tiba masanya diwujudkan satu badan yang dapat jadi satu suara (kepada pengamal media)," katanya dalam ucapan alu-aluan pada Forum Media Nasional sempena sambutan Hari Wartawan Nasional (HAWANA) 2022 di Banda Hilir di sini hari ini.Sambutan kemuncak HAWANA 2022 yang bertemakan 'Suara Jelata, Aspirasi Negara' akan dirasmikan Perdana Menteri Datuk Seri Ismail Sabri Yaakob petang ini.Sehubungan itu Mokhtar berharap HAWANA 2022 boleh menjadi pemangkin kepada penubuhan badan khusus berkenaan dengan penglibatan wartawan muda di samping wartawan senior untuk menasihati serta memberi teguran.Mengenai Forum Media Nasional, Mokhtar berkata ia dapat menjadi platform kepada setiap pengarang berita untuk memikirkan mengenai masa depan profesion kewartawanan di Malaysia."Jadi forum hari ini kita lihat adalah penting untuk masa depan wartawan dan profesion kewartawanan di Malaysia. Jadi semasa forum ini para editor dapat bersama-sama memikirkan tentang masa depan kita," katanya.Sambutan HAWANA 2022 pagi ini dimulakan dengan dua sesi Forum Media Nasional bertemakan ‘Kewartawanan Era Revolusi Industri Keempat: Cabaran dan Peluang’.Wacana pertama bertajuk ‘Memahami Perubahan Landskap Media dan Kewartawanan Model Baharu: Cabaran Kelestarian’.

Tiga ahli panel dijemput bagi membicarakan perkara berkenaan iaitu Pengarah Editorial Free Malaysia Today Jasbant Singh Partap Singh, bekas Ketua Pegawai Eksekutif Malaysiakini.com Premesh Chandran dan Pengarang Kumpulan Media Mulia Azlan Jaafar.Wacana kedua bertajuk ‘Kewartawanan 2030: Mengintai Landskap Masa Depan Media’ pula membariskan tiga panelis iaitu Tokoh Wartawan Negara Tan Sri Johan Jaaffar, Ketua Editor Daily Express Zulhayati Dzulkifli dan Presiden Persatuan Pengajar Kewartawanan Malaysia (MJTS) Prof Datuk Dr Ahmad Murad Merican.


PM ucap Selamat Hari Wartawan Nasional kepada semua wartawan, pengamal media

MELAKA, 29 Mei- Perdana Menteri, Datuk Seri Ismail Sabri Yaakob hari ini mengucapkan Selamat Hari Wartawan Nasional (HAWANA) 2022 kepada semua wartawan dan pengamal media di negara ini. Beliau dijadual merasmikan majlis sambutan HAWANA 2022 yang bertemakan ‘Suara Jelata, Aspirasi Negara', itu petang ini.“Jumpa petang ini di Melaka!” katanya dalam hantaran di Twitter hari ini.Majlis perasmian HAWANA 2022 oleh Perdana Menteri itu akan disiarkan secara langsung oleh RTM mulai pukul 2.30 petang.Selepas dua tahun tidak diadakan kerana penularan COVID-19, HAWANA 2022 disambut di Melaka yang bakal menyaksikan Deklarasi Melaka 2022 dibacakan.Deklarasi itu mengandungi pandangan dan hasrat wartawan serta aspirasi mereka dalam melaksanakan tugasan serta peranan bersama-sama dalam membangun negara.Selain itu acara kemuncak adalah penyampaian Anugerah HAWANA 2022 kepada wartawan profesional/individu/organisasi yang memberi sumbangan besar, bukan sahaja dalam bidang kewartawanan tetapi dalam membentuk minda rakyat menerusi karya dihasilkan.

Perhimpunan terbesar bagi memperingati dan menghargai profesion kewartawanan di Malaysia yang merupakan wira tidak didendang itu turut dihadiri wakil wartawan dari Indonesia dan Vietnam.Tarikh 29 Mei ditetapkan sebagai sambutan Hari Wartawan Nasional bersempena penerbitan pertama akhbar di Malaysia iaitu Utusan Melayu pada 29 Mei 1939.


Agong zahir ucapan selamat Hari Wartawan Nasional kepada pengamal media

KUALA LUMPUR, 29 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hari ini menzahirkan ucapan selamat menyambut Hari Wartawan Nasional (HAWANA) 2022 kepada seluruh wartawan dan pengamal media serta mereka yang telah bersara.Menerusi catatan di Facebook rasmi Istana Negara, Al-Sultan Abdullah menzahirkan penghargaan terhadap komitmen dan dedikasi yang diberikan oleh wartawan serta pengamal media dalam menjalankan tugas. Ini termasuk menyampaikan maklumat dan melaporkan berita yang tepat, terkini sama ada menerusi televisyen, surat khabar, radio mahupun portal-portal dalam talian."Seri Paduka turut menzahirkan penghargaan kepada wartawan dan pengamal media atas pengorbanan masa, tenaga, buah fikiran dan keselamatan diri tanpa mengira cuaca dan situasi dalam menjalankan tugas mendapatkan maklumat," menurut catatan itu hari ini. Dengan ledakan maklumat di Internet dan media sosial, Seri Paduka menasihati wartawan dan pengamal media supaya sentiasa mematuhi undang-undang dan menjaga etika kewartawanan serta memastikan integriti dan akauntabiliti dalam setiap pelaporan berita yang disiarkan. "Meskipun kerajaan menghormati prinsip kebebasan media, semua pihak, khususnya wartawan dan pengamal media mestilah mempunyai kebertanggungjawaban dalam pemberitaan dan laporan yang disiarkan," menurut catatan itu.Menyifatkan sebagai wira yang tidak didendang, Seri Paduka bertitah peranan wartawan dan pengamal media juga amat penting dalam pembangunan negara dan memupuk perpaduan rakyat berbilang kaum dan agama.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah)

"Seri Paduka mendoakan semoga wartawan dan pengamal media sentiasa dilimpahi kejayaan berterusan dan dilindungi daripada sebarang bentuk musibah dalam menjalankan tugas," menurut catatan itu. Sambutan kemuncak HAWANA 2022 akan dirasmikan Perdana Menteri Datuk Seri Ismail Sabri Yaakob di sini petang ini. Tarikh 29 Mei diwartakan sebagai Hari Wartawan Nasional sempena penerbitan pertama akhbar di Malaysia iaitu Utusan Melayu pada 29 Mei 1939 yang menjadi platform pertama media di Malaysia. Kali pertama HAWANA diadakan adalah pada 11 April 2018 di Pusat Pameran dan Konvensyen Matrade Kuala Lumpur. Sambutan julung kali bertemakan ‘Membela Bangsa, Membina Negara’ itu dihadiri kira-kira 1,000 pengamal media dari seluruh negara.Pada 30 November 2021, kerajaan bersetuju mengekalkan tarikh 29 Mei setiap tahun sebagai Hari Wartawan Nasional.


Lawatan PM ke Jepun, giat ekonomi negara - Noh Omar

PUTRAJAYA, 28 Mei - Lawatan kerja Perdana Menteri Datuk Seri Ismail Sabri Yaakob ke Jepun memberi impak positif dan suntikan baharu kepada sektor Perusahaan Kecil dan Sederhana (PKS) di Malaysia.Menteri Pembangunan Usahawan dan Koperasi, Tan Sri Noh Omar dalam satu kenyataan berkata lawatan itu merupakan langkah proaktif bagi menggiatkan sektor ekonomi di Malaysia seterusnya mengeratkan lagi hubungan dua hala di antara Malaysia dengan Jepun.“Saya mengucapkan setinggi-tinggi penghargaan dan terima kasih dengan usaha tersebut yang memberikan impak positif dan suntikan baharu kepada sektor PKS di Malaysia agar terus berkembang pesat terutamanya selepas pandemik,” katanya di sini.Ismail Sabri mengadakan lawatan kerja rasmi ke Jepun selama enam hari sejak Isnin lepas dan bertemu rakan sejawatnya Fumio Kishida serta eksekutif tertinggi dan Ketua Pegawai Eksekutif (CEO) dari 23 syarikat terkemuka Jepun. Semasa lawatan tersebut Perdana Menteri telah menyertai sesi ramah mesra dan penyerahan dokumen bersama syarikat Jepun dan bertemu pemain industri dari syarikat pelbagai bidang termasuk minyak dan gas, pembuatan serta perkhidmatan bagi mengintai peluang pelaburan.Noh berkata Ismail dalam pertemuan bersama Presiden dan CEO Mitsui Fudosan Co. Ltd, Masanobu Komoda turut membincangkan potensi Malaysia sebagai hab penting bagi mengembangkan perniagaan dan pelaburan Mitsui Fudosan.

“Terbaharu, syarikat multinasional tersebut telah bertapak di Bukit Bintang City Centre (BBCC) dengan nilai pelaburan berjumlah RM1.8 bilion dan projek tersebut melibatkan usaha sama agensi di bawah kementerian, UDA Holdings Berhad.“Pelaburan tersebut telah mewujudkan banyak peluang pekerjaan serta membantu memperkasakan Bangsa Usahawan menerusi penyediaan ruang perniagaan bertaraf antarabangsa di lokasi strategik,” kata Noh lagi.Menurut Noh, usahawan khususnya PKS harus mengambil peluang untuk memperkasa perniagaan ke peringkat yang lebih tinggi. - BERNAMA


Cacar Monyet: Malaysia belum bercadang tutup sempadan

MELAKA, 28 Mei - Kerajaan tidak bercadang untuk menutup pintu sempadan negara ketika ini walaupun terdapat kes jangkitan cacar monyet di beberapa negara lain selain Afrika.Timbalan Menteri Kesihatan Datuk Dr Noor Azmi Ghazali berkata kerajaan telah mengetatkan saringan kesihatan di semua pintu masuk negara terutama bagi pengembara dari negara yang mempunyai kes penyakit cacar monyet.Katanya, langkah itu adalah untuk memastikan penyakit itu dapat dibendung daripada memasuki Malaysia.“Kita telah beri taklimat kepada semua petugas Kementerian Kesihatan berhubung perkara ini dan akan memperkasakan kawalan daripada segenap aspek dan sekiranya simptom dikesan, langkah pengasingan awal akan dilakukan di pintu masuk negara.“Selain itu unit makmal KKM sudah bersedia melaksana kajian bagi membendung penularan virus berkenaan,” katanya kepada pemberita di sini hari ini.

Terdahulu beliau menyempurnakan Majlis Penutup Persidangan Kajian Kematian Peri-operatif (POMR) Kebangsaan Kali ke-7 yang turut dihadiri Pengerusi Persatuan POMR Datuk Dr Fitjerald Henry dan Pengarah Kesihatan negeri Dr Rusdi Abd Rahman.Selain itu, Noor Azmi berkata negara memerlukan lebih ramai pakar geriatrik dan psikiatri pada masa akan datang berikutan pertambahan warga emas dan pesakit mental.Beliau berkata Malaysia dijangka mencapai status negara menua susulan trend penurunan bilangan kelahiran, selain impak kepada kesihatan mental akibat pandemik COVID-19 dan lain-lain masalah.“Bagaimanapun kita tidak menghadapi kekurangan masalah kepakaran yang serius termasuk dalam bidang-bidang kesihatan lain, seperti pembedahan dan sebagainya,” katanya.Katanya kerajaan juga sentiasa berusaha untuk menyediakan kepakaran dalam pelbagai bidang, seiring peredaran masa bagi memastikan perkhidmatan terbaik dalam kesihatan dapat diberikan kepada rakyat. - BERNAMA


HFMD: 180 premis Kemas ditutup

KUANTAN, 28 Mei - Sebanyak 180 premis pendidikan awal dan pusat jagaan kanak-kanak kendalian Jabatan Kemajuan Masyarakat (Kemas) ditutup akibat jangkitan penyakit tangan, kaki dan mulut (HFMD) setakat semalam.Menteri Pembangunan Luar Bandar Datuk Seri Mahdzir Khalid berkata, daripada jumlah itu, 105 premis ialah Taman Bimbingan Kanak-Kanak (Tabika) manakala bakinya ialah Taman Asuhan Kanak-Kanak (Taska) yang terletak di seluruh negara kecuali Negeri Sembilan dan Melaka."Jika terdapat mana-mana TABIKA atau TASKA yang terbabit, kita akan arahkan supaya ditutup serta-merta dan sekurang-kurangnya 10 hari berdasarkan saranan oleh Kementerian Kesihatan Malaysia (KKM)."Dalam tempoh itu, kerja disinfeksi akan dilakukan pihak Kemas," katanya pada sidang media selepas menghadiri Majlis Ramah Mesra dan Sambutan Aidilfitri bersama Warga Kemas Pahang di sini hari ini.

Mahdzir berkata sepanjang tempoh penutupan itu, sesi Pengajaran dan Pembelajaran di Rumah (PdPR) akan dilaksanakan, berdasarkan pengalaman yang dilaksanakan semasa pandemik COVID-19 melanda negara. Beliau juga memberi jaminan bahawa Kemas sentiasa memantau perkembangan dan mengambil langkah proaktif untuk menangani penularan jangkitan penyakit itu di premis mereka berdasarkan prosedur operasi standard (SOP) ditetapkan KKM. Antara yang dilakukan ialah membuat saringan awal terhadap kanak-kanak yang dihantar setiap hari termasuk mengambil suhu badan dan membuat pemeriksaan terhadap simptom jangkitan seperti tanda ulser pada mulut dan lidah atau ruam di tangan dan kaki. “Kita nasihatkan kepada ibu bapa supaya memantau kesihatan anak-anak."Sekiranya ada gejala seperti demam tanda-tanda ulser pada mulut dan lidah, ruam dan lepuh pada tangan, kaki dan kawasan lampin tidak perlulah hantar anak ke TABIKA atau TASKA,” katanya.  KEMAS mempunyai 10,765 buah TABIKA dan 549 buah TASKA di seluruh negara.


Mahkamah rayuan Singapura bebaskan 2 lelaki termasuk rakyat malaysia atas tuduhan dadah

SINGAPURA, 28 Mei - Dua lelaki yang sebelum ini didapati bersalah kerana mengedar dadah, termasuk seorang rakyat Malaysia, dibebaskan oleh Mahkamah Rayuan Singapura pada Jumaat (27 Mei), lapor media tempatan.Akhbar The Straits Times melaporkan, panel tiga hakim yang diketuai Ketua Hakim Sundaresh Menon, membenarkan rayuan warga Singapura, Raj Kumar Aiyachami, 40, atas sabitan bersalah dan hukuman mati yang dikenakan terhadapnya.Laporan itu turut menyatakan, mahkamah turut membebaskan warga Malaysia, Ramadass Punnusamy,41, atas sabitan bersalah dan hukuman penjara seumur hidup serta 15 sebatan.

Rayuan kedua-dua lelaki itu berkisar terhadap isu sama ada mereka tahu mengenai dadah terbabit, lapor akhbar dalam talian itu.Pasangan itu dituduh berkait dengan sebuah beg dadah mengandungi tidak kurang daripada 1.875 kanabis.Memetik peguam Ramadass, Eugene Thuraisingam, laporan itu menyatakan, pas sementara untuk Ramadass berkemungkinan sedang diaturkan oleh Pihak Berkuasa Imigresen kerana pas masuknya ke negara itu sudah pun luput. - BERNAMA


Selagi tiada keputusan, Zuraida masih menteri kabinet - Ismail Sabri

TOKYO, 28 Mei - Datuk Zuraida Kamaruddin masih kekal sebagai menteri kabinet dan perlu menjalankan tugas sebagai Menteri Perusahaan Perladangan dan Komoditi seperti biasa selagi tiada keputusan dibuat, kata Perdana Menteri Datuk Seri Ismail Sabri Yaakob.Jelasnya, kedudukan Ahli Parlimen Ampang itu akan diputuskan selepas perjumpaan dalam masa terdekat ini."Saya tidak pecat beliau, dia masih menteri kabinet sehingga mesyuarat pada Rabu ini."Jadi tunggu saya balik dulu, dia bincang dengan saya, baru kita buat keputusan," katanya.

(Datuk Zuraida Kamaruddin mengumumkan keputusannya meletak jawatan sebagai Menteri Perusahaan Perladangan dan Komoditi serta meninggalkan parti Bersatu dan menyertai PBM pada Khamis lalu/FOTO Facebook Zuraida Kamaruddin)

Ismail Sabri berkata keputusan akhir mengenai kedudukan Zuraida masih terletak pada tangannya.Ketika ditanya sekiranya beliau menerima peletakan jawatan Zuraida, Ismail Sabri berkata masih lagi belum membuat keputusan."Saya tak tahu buat keputusan atau tidak, sehingga saya putuskan untuk dia berhenti sebagai menteri dan saya lantik menteri lain, jadi sebelum itu Zuraida masih menteri seperti biasa".Katanya, sebarang perubahan pada Kabinet perlu dipersembahkan kepada Yang di-Pertuan Agong."Kalau ada pelantikan baharu, angkat sumpah, ia bukan satu perkara yang mudah. Saya mesti menghormati Agong."Tuanku juga boleh ada pandangan berbeza dengan kita sebab itu saya tak nak terlalu cepat buat kenyataan kerana kita perlu mengikut prosedur", tambahnya lagi.Perdana Menteri juga mengambil maklum setiap kenyataan yang dikeluarkan para pemimpin parti, dan beliau menghormati setiap satu daripadanya."Semua orang berhak memberi pandangan, saya hormati setiap pandangan yang diberi, ini mungkin jadi landasan saya membuat keputusan, setakat ni tiada sebarang keputusan" katanya mengakhiri sidang media di Tokyo.Datuk Zuraida dalam kenyataan pada 26 Mei lalu, mengumumkan meletak jawatan sebagai Menteri Perusahaan Perladangan dan Komoditi serta keluar daripada parti BERSATU untuk menyertai Parti Bangsa Malaysia (PBM) kerana tertarik dengan perjuangan parti baharu berkenaan.  Mengulas lanjut, jelas Perdana Menteri, beliau hanya mengetahui mengenai status Datuk Zuraida menerusi liputan media dan sehingga kini, Datuk Zuraida belum menghubunginya.

Datuk Zuraida umum keluar Bersatu, sertai PBM


Jawatankuasa bersama diwujudkan laksana MoC penghantaran pekerja mahir Malaysia ke Jepun

PUTRAJAYA, 28 Mei- Satu jawatankuasa bersama akan diwujudkan untuk melaksanakan Memorandum Kerjasama (MoC) bagi penghantaran pekerja mahir Malaysia untuk bekerja di Jepun, kata Menteri Sumber Manusia Datuk Seri M. Saravanan.MoC itu telah dimuktamadkan Saravanan dengan Menteri Kehakiman Jepun Yoshihisa Furukawa pada Khamis (26 Mei) dan pertukaran dokumen MoC telah disaksikan Perdana Menteri Datuk Seri Ismail Sabri Yaakob dan Perdana Menteri Jepun Fumio Kishida semalam.Saravanan dalam kenyataan hari ini berkata Kementerian Sumber Manusia akan menerajui jawatankuasa bersama yang diwujudkan itu bagi pihak Malaysia.“MoC ini akan bertindak sebagai satu platform terbaik bagi pekerja mahir Malaysia yang berkelayakan untuk bekerja dalam ekosistem pekerjaan berteraskan teknologi maju di Jepun,” katanya.Melalui pendedahan dan pengalaman yang diperoleh, beliau berkata pekerja Malaysia berpeluang meneroka pelbagai cabang teknologi yang menjadi nadi utama kemajuan sektor industri di Jepun.“(Pekerja Malaysia) seterusnya berupaya membawa pulang kemahiran yang dipelajari serta budaya kerja masyarakat Jepun ke Malaysia selepas tamat tempoh pekerjaan mereka di sana,” katanya.Beliau berkata Jepun dikenal pasti sebagai sebuah negara yang menawarkan kadar upah tinggi kepada pekerja berkemahiran. “Oleh itu, pekerja mahir Malaysia yang menyertai program ini berupaya menjana pendapatan yang lebih tinggi sekali gus meningkatkan tahap sosioekonomi mereka.

(Menteri Sumber Manusia Datuk Seri M. Saravanan)

“Malah, pengalaman kerja di Jepun juga mampu meningkatkan kebolehpasaran guna tenaga Malaysia,” katanya.Menurut Saravanan, pemeteraian MoC itu juga akan menjadikan Malaysia sebagai sebuah negara sumber bagi membekalkan pekerja berkemahiran ke negara-negara maju. “Bagaimanapun, pekerja-pekerja berkemahiran tempatan hanya akan bekerja di Jepun untuk tempoh masa tertentu sebelum mereka kembali ke Malaysia dengan kemahiran serta pengalaman yang diperoleh untuk menyumbang kepada pembangunan negara kelak,” katanya.


Papan iklan gergasi perlu mohon lesen, permit PBT

SEREMBAN, 28 Mei- Kesedaran terhadap keperluan mempunyai lesen dan permit oleh syarikat pengiklanan bagi papan iklan gergasi semakin meningkat.Ia susulan permohonan bagi mendapatkan lesen dan permit tersebut meningkat ketara tahun ini.Menurut Datuk Bandar Majlis Bandar Raya Seremban, Datuk Masri Razali, setiap papan iklan yang dibina perlu melepasi proses penelitian struktur papan iklan oleh agensi pembinaan berlesen untuk memastikan strukturnya selamat kepada orang ramai."Kita masih lagi akan meneruskan usaha untuk mengenal pasti mana – mana papan iklan yang tidak berlesen dan kita menjalankan kerja urusan yang samalah kita akan kenal pasti dan kita tampalkan notis berkenaan," katanya.

(Datuk Bandar Majlis Bandar Raya Seremban, Datuk Masri Razali)

Beliau berkata demikian ketika ditemui pada majlis sambutan Hari Raya Aidilfitri MBS di Seremban.Terdahulu media melaporkan, sekurang-kurangnya 200 papan iklan gergasi dipasang tanpa lesen atau permit oleh pelbagai syarikat terutama di tepi Lebuhraya Utara Selatan sepanjang aliran dalam kawasan Negeri Sembilan.Syarikat berkenaan juga gagal membayar cukai taksiran.Operasi menampal notis iklan tidak berlesen di papan tanda terlibat telah dilaksana dan syarikat pengiklanan terlibat diminta untuk tampil membuat permohonan.


Penyelidik FRIM rangkul anugerah penyelidik wanita cemerlang

KUALA LUMPUR, 28 Mei- Seorang penyelidik wanita di Institut Penyelidikan Perhutanan Malaysia (FRIM) merangkul Anugerah Penyelidik Wanita Cemerlang daripada Venus International Foundation di Chennai, India, Mac lepas.Dr V.Jeyanny, pegawai penyelidik kanan pengkhususan dalam bidang sains tanah yang berpengalaman selama 19 tahun merupakan seorang daripada 33 penyelidik yang dipilih menerima anugerah itu daripada 974 calon.Dalam temu bual dengan Bernama baru-baru ini, Jeyanny berkata beliau berbesar hati menerima anugerah itu atas usahanya dalam bidang kesuburan tanah.“Saya giat mendalami bidang sains tanah sejak 2003 dan penyelidikan saya meliputi pemuliharaan tanah, pemulihan, kimia tanah dan tumbuhan serta peranan tanah dalam perubahan iklim. Saya juga merupakan Timbalan Presiden Persatuan Sains Tanah Malaysia ketika ini.“Saya berbesar hati menerima anugerah ini kerana ia menunjukkan wanita juga mampu cemerlang dalam bidang ini yang rata-ratanya didominasi lelaki,” katanya. Jeyanny turut berkongsikan bahawa beliau diberi peluang menyampaikan ucaptama mengenai cabaran yang dihadapi sebagai seorang saintis wanita dan cara mengatasinya pada majlis Venus International Women Award (VIWA) berkenaan.VIWA bertujuan mengiktiraf wanita atas pencapaian dan sumbangan mereka dalam bidang sains.

Menurut Jeyanny, kajian FRIM semakin penting bagi pemuliharaan sumber tanah memandangkan pembangunan pesat, peningkatan populasi dan permintaan makanan menimbulkan ancaman kepada ekosistem.“Adalah penting untuk memahami ekosistem dan untuk kita belajar cara mengurus sumber tanah kita secara lestari.“Kita perlu memastikan penggunaan tanah kita tidak menjejaskan alam sekitar dan menimbulkan masalah seperti hakisan, banjir dan kemusnahan pesisir pantai," katanya.Beliau menjelaskan bahawa FRIM menerusi Cawangan Pengurusan Tanahnya menyediakan khidmat nasihat mengenai pengurusan tanah, pengesyoran berdasarkan analisis makmal dan lapangan, pemetaan tanah serta nasihat mengenai pemulihan dan pemuliharaan yang memerlukan teknik pindaan tanah yang inovatif dan kesesuaian spesies tapak.


Inisiatif Saringan Kesihatan Nasional dilancar Julai depan, kesan NCD dalam negara

GENEVA, 28 Mei- Inisiatif Saringan Kesihatan Nasional akan dilancarkan Julai depan bagi mengesan kes-kes penyakit yang tidak berjangkit (NCD) dalam negara.Menteri Kesihatan Khairy Jamaluddin berkata, Kementerian Kesihatan (KKM) menyasarkan 1.5 juta individu berumur 40 tahun ke atas yang tidak pernah menjalani saringan kesihatan sebelum ini, diberi pemeriksaan kesihatan percuma, termasuk ujian darah dalam najis untuk kanser kolorektum dan saringan kanser payudara di klinik awam dan swasta."Kita kini perlu melihat banyak prosedur perubatan dan pembedahan yang tertunda sejak dua tahun lepas dan salah satunya adalah pemeriksaan kesihatan. Jumlah saringan kesihatan kita sejak dua tahun lepas memang menurun," katanya dalam sesi soal jawab pada perhimpunan Strategic Roundtable on Behavioural Sciences for Better Health, Perhimpunan Kesihatan Sedunia (WHA) Sesi ke-75 di sini.

(Khairy Jamaluddin ketika sesi soal jawab perhimpunan Strategic Roundtable on Behavioural Sciences for Better Health, WHA Sesi ke-75)

Menurut Tinjauan Kebangsaan Kesihatan dan Morbiditi (NHMS), satu daripada lima individu dewasa atau 3.9 juta orang berumur 18 tahun ke atas di Malaysia menghidap diabetes.Manakala tiga daripada 10 atau 6.4 juta orang mempunyai tekanan darah tinggi dan empat daripada 10 orang atau lapan juta orang mengalami kolesterol tinggi.Khairy berkata KKM sedang menimbang untuk memperluas penggunaan aplikasi MySejahtera untuk NCD, termasuk menetapkan tarikh janji temu pemeriksaan kesihatan.


FELCRA Berhad suntik RM386 juta perkasa sektor pertanian dan penternakan

KUALA LUMPUR, 27 Mei- FELCRA Berhad memperuntukkan sebanyak RM368 juta bagi memperkasa sektor pertanian dan penternakan negara.Jelas Menteri Pembangunan Luar Bandar, Datuk Seri Mahdzir Khalid, daripada jumlah tersebut, sekitar RM60 juta dibelanjakan."Jumlah itu melibatkan pelaksanaan projek kilang pemprosesan makanan ternakan,"Malah, makanan untuk ternakan juga menjadi antara tumpuan utama FELCERA Berhad," beliau menjelaskannya selepas merasmikan Majlis Mesra Aidilfitri FELCRA Berhad di ibu negara.

(Menteri  Pembangunan Luar Bandar, Datuk Seri Mahdzir Khalid)

Perlaksanaan projek itu katanya telah dilaksanakan di beberapa lokasi seperti di Terengganu dan Perak.Dalam masa sama, perancangan sedang dirangka untuk memperluas perlaksanaan projek berkenaan bertujuan memperkukuh rantaian bekalan makanan negara.